Aikatalon murhaoikeudenkäynti - Miksei isä ymmärtänyt, etten jaksanut? - Rikos - Uutiset - MTV.fi\nJulkaistu 26.11.2012 13:50\n(Päivitetty 26.11.2012 17:13)\nAikatalon ampuminen sai aikaan ison poliisioperaation.\n– Välit isään olivat hyvät, kunnes jalkakivut alkoivat, isänsä murhasta syytetty nuori mies kertoi oikeudessa. – Isä halusi minusta kunnon urheilijaa. En ymmärrä miksi hän ei tajunnut, etten jaksanut, vaan vain pakotti.\n20-vuotiasta miestä syytetään syyskuisesta murhasta. Syyttäjän mukaan hän ampui isänsä kiinalaisravintolassa Helsingin ydinkeskustassa. Syytetty myönsi ampuneensa, mutta kiisti murhan. Poikaa kuultiin oikeudessa maanantaina iltapäivällä. Hän ei katunut tekoaan millään tavalla. - Mun mielestä tämä meni oikein. Jos hän teoillaan aiheutti sen, että halusin ampua itseni, niin hän ansaitsi kuoleman.Kovaa treeniä– Isä tykkäsi viedä minua yleisurheiluun, mutta sen treenit olivat liian kovia pikkupojille. Hän halusi minusta urheilijaa, mutta ei siitä hänen menetelmillään tullut mitään.Viimeisen lajin, nyrkkeilyn, hän joutui lopettamaan jalkakipujen takia 18-vuotiaana vuonna 2010. – Kun kävin lääkärissä, minulle sanottiin, että jalat ovat kuin Kalle Palanderilla. Sääret rustoa täynnä. Lääkäri sanoi, että kasvuiässä treenattiin liikaa.–Yritin saada isää vastuuseen siitä, että miksei hän uskonut, että en jaksanut, vaan pakotti. Se rasitti psyykkisestikin.Poika kertoo, että pitkät lenkit 8-12 -vuotiaana olivat liikaa. Jalat alkoivat pettää. Välit alkoivat heiketäPsyykkiset ongelmat johtuivat pojan mukaan jalkakivuista. – Oli kuin tulikivillä olisi kävellyt. Kun veti tarpeeksi kovat kännit, niin kipu ei tuntunut. Olin vaan kotona ja kivut pahenivat. Tuntui, ettei jaksanut elää.– Minulle tuli raivokohtauksia. Hakkasin ovea ja heitin veitsen uuniin. Oli sellainen raivo joka päivä ja ajattelin, että kun lyön itseäni niin lyön isää. Jos sanoin, että lyön häntä, niin isä vain nauroi ja sanoi, että olen niin pieni. Raivoni vain patoutui.Kesän aikana isä ja poika kävivät kiivastakin tekstiviestien vaihtoa. Viestien sisällön oikeus julisti salaiseksi. He tapasivat viimeksi vappuna.– Hän ei millään pyytänyt anteeksi. Toinen oli selkärangaton, eikä myöntänyt. Pelle."Jos tuon isän pamauttaisi"Pari viikkoa ennen tekoa, äiti ja sisar yrittivät saada nuoren hoitoon Jorvin psykiatriselle klinikalle raivokohtausten takia. Hän sai kipulääkettä. Jalkoihinkaan ei tullut apua.Tekopäivää edeltäneenä yönä hän ei nukkunut lainkaan. – Mietin, ettei tätä voi jatkaa. Menen Lauttasaaren metikköön ja ammun itseni. Aamulla mietin, että tuossa on tuo pyssykin.Puolen päivän aikaan hän lähti Kirkkonummelta Helsinkiin. Saiga M3 kal.223 Rem -kivääri oli kitaralaukussa. Kyse oli hänen omasta aseestaan. Mies kertoi hakeneensa pistoolilupaa, muttei saanut sitä kouluampumisten takia kiristettyjen lupaehtojen takia. Hän päätyi harrastamaan kivääriammuntaa. – Junamatkalla keskustaan mietin kuitenkin, että olen liian nuori. Jos tuon isän pamauttaisi.Poika oli juopotellut kaupungilla ja käynyt syömässä. – Hän ei halunnut tavata, mutta soitin siskolleni, jotta tämä järjestäisi tapaamisen. Ei siinä missään huvipuistofiiliksissä ollut. Olo oli tuskainen ja hermostunut.Tapahtumat ravintolassaHän tapasi isänsä Stockmannin kulmalla, josta he olivat jatkaneet ravintolaan Aikataloon. – Aavisteliko hän, että jotain oli tulossa, kun teillä oli kitaralaukku mukana? syyttäjä Kimmo Virtanen kysyi.– Se oli niin tyhmä, ettei se mitään aavistanut.Ravintolassa poika nousi, lähti vessan suuntaan ja otti asetta esiin. Isä huomasi tämän ja lähti tulemaan kohti. Poika ampui isäänsä neljästi. Yksi laukauksista oli lähilaukaus maassa jo makaavan isän päähän.Syyttäjä Virtanen kysyi tapahtumista tarkemmin: – Ammuitte jalkoihin ja sitten hän kaatui. Hän ääntelehti ja sitten ammuitte päähän ja rintaan?– Joo, poika vastasi. Myöhemmin hän täsmensi vielä, ettei tarkoitus ollut mitenkään kiduttaa, kuten Sellon ampuja Ibrahim Shkupolli oli yhdelle uhreistaan tehnyt. – Se oli vain laukaus päähän.Ravintolassa hän sanoi muille asiakkaille, että soittakaa poliisit. – Halusin, että he ymmärtävät etten ole tässä mitään breivikejä tekemässä.Hän jäi paikalle odottamaan poliiseja. – Pyysin poliisilta ampumaan itseäni Glockilla päähän. Poika kertoi, että lepo vankilassa on parantanut jalkoja.Lue myös: Aikatalon murhasta syytetty: Isä pakotti urheilemaan\nPoliisi nappasi lompakkovarkaan - mies aiheutti suuret vahingot\nSarjarikosten tekijöitä käräjille


EU:n tarkastajat aikovat tutkia elintarviketurvallisuuspolitiikkaa\nEuroopan tilintarkastustuomioistuin toimittaa parhaillaan tarkastusta, jonka aiheena on EU:n elintarviketurvallisuuspolitiikka. Tarkastajat tutkivat, onko EU:n elintarviketurvallisuusmalli vakaalla pohjalla ja suojaako se käytännössä EU:ssa käytettävät elintarvikkeet kemiallisilta vaaroilta. Tarkastajat ovat julkaisseet myös EU:n elintarviketurvallisuuspolitiikkaa koskevan taustakatsauksen, jonka on tarkoitus toimia tietolähteenä aiheesta kiinnostuneille tahoille.\nElintarviketurvallisuus saattaa vaarantua fyysisten, biologisten tai kemiallisten vaarojen takia. Tarkastuksessa keskitytään kemiallisten vaarojen valvontajärjestelmään; kyseessä ovat myrkylliset aineet, joita esiintyy luonnostaan tai joita lisätään elintarvikkeiden tuotannossa tai käsittelyssä. Esimerkkeinä voidaan mainita puhdistusaineet, torjunta-aineet ja tietyt metallit. Kemikaalien laillinen käyttö pyritään varmistamaan tarkistusten avulla (esim. viljelyssä käytettävien torjunta-aineiden osalta). Tästä huolimatta kemikaalijäämät saattavat vaikuttaa vielä elintarvikeketjun myöhemmissä vaiheissa.\n”Yhtenä EU:n keskeisenä tavoitteena on varmistaa kulutettavien elintarvikkeiden turvallisuus”, toteaa tarkastuksesta vastaava Euroopan tilintarkastustuomioistuimen jäsen Janusz Wojciechowski. “Tämän tarkastuksen pitäisi tarjota kuluttajille parempi käsitys EU:n elintarviketurvallisuusmallin toiminnasta ja lisätä heidän luottamustaan EU:n elintarvikepolitiikkaan.”\nLehdistötiedote: EU:n tarkastajat aikovat tutkia elintarviketurvallisuuspolitiikkaa


Kunnan johtaminen henkilöityy Suomessa kuntajohtajaan, jolla tarkoitetaan joko kunnanjohtajaa tai pormestaria. Kuntajohtajan tehtävänä on johtaa kunnan hallintoa, taloutta sekä muuta toimintaa kunnanhallituksen alaisena kuntalain 24 §:n mukaisesti. Kunnanjohtaja toimii julkisoikeudellisessa palvelusuhteessa ja pormestari erityisessä luottamussuhteessa. Kunnanjohtajan erottamisesta säännellään kuntalain 25 §:ssä ja pormestarin erottamisesta 21.2 §:ssä. Kuntajohtajan tehtävien ja erottamisen erillinen säätely kuntalaissa tekee toimesta erityisen.\nTutkielman tarkoituksena on tulkita kuntajohtajan luottamuspulaa erottamisperusteena lainopillisesta näkökulmasta. Lähde- ja taustamateriaalina käytetään oikeuskirjallisuutta sekä lainvalmisteluaineistoa, jonka lisäksi tutkielman oikeuslähteiksi on valittu korkeimman hallinto-oikeuden päätöksiä, jotka käsittelevät kunnanjohtajan erottamista luottamuspulan vuoksi. Oikeuskäytäntö sisältää toistaiseksi vain yhden ennakkopäätöksen kunnanjohtajan erottamisesta luottamuspulaan liittyen. Ennakkotapausten vähyys tukee kirjoittajan näkemystä luottamuspulan laajasta tulkinnanvaraisuudesta voimassaolevan lainsäädännön perusteella.\nPormestarin erottamisesta ei toistaiseksi ole oikeuskäytäntöä, jolloin erottamista tarkastellaan vain teoriatasolla. Tutkielmassa verrataan kunnanjohtaja- sekä pormestarijärjestelmän toimivuutta keskenään sekä peilataan suomalaisen paikallisjohtamista muihin Pohjoismaihin nähden. Euroopassa pormestarijärjestelmä on laajasti käytössä ja Pohjoismaista Tanska on selkeimmin siirtynyt luottamushenkilöjohtamisen malliin. Luottamuspulaan perustuva erottaminen on tarkoitettu tilanteisiin, jossa kunnan etu vaatii kuntajohtajan erottamista eikä hänen voida katsoa jatkavan tehtävässä luottamuspulan vuoksi. Luottamuspula ei ole oikeudellinen käsite, eikä sen tulkintaan ole tyhjentävää määritelmää. Tutkielman oikeustapaukset osoittavat, että luottamuspulan tulkinnanvaraisuudesta seuraa vuosien oikeustaistelu, koska kunnanjohtajan luottamuspulaa ei lainsäädännössä määritellä riittävän tyhjentävästi.\nTutkielma toteutetaan oikeusdogmaattisen metodin avulla, oikeushistoriallista tarkastelua sekä johtamisen näkökulmaa apuna käyttäen. Tutkielmaan valittujen oikeustapausten perusteella kunnanjohtajan erottamisen syyt jakautuvat yhtäältä henkilösidonnaisiin syihin luottamushenkilöiden ja kunnanjohtajan välillä sekä toisaalta kunnanjohtajan soveltumattomuuteen toimia johtajana. Ennakkopäätösten vähyys, lainvalmisteluaineisto sekä oikeuskirjallisuus osoittavat, että luottamuspulaa on vaikea tulkita voimassa olevan lainsäädännön perusteella yleisellä tasolla.\nKirjoittajan mielestä kuntalain 25.1 § tarvitsee lainsäädännöllistä muutosta. Kunnanjohtajan erottaminen luottamuspulan takia vaikuttaa negatiivisesti kunnan johtamiseen, jonka lisäksi erottamismenettely kuluttaa merkittävästi kunnan taloudellisia ja henkilösidonnaisia resursseja. Lainsäädännöllisellä muutoksella saattaisi olla positiivista vaikutusta kunnanjohtajien kiinnostavuuteen, joka on ollut laskussa vuodesta 2001 lähtien.


Rajaseudun raakuutta – Miehen ja naisen rooli Red Dead Redemptionissa | Nörttitytöt\nby Niko | Oct 25, 2018 | Kuukauden kiinnostavimmat pelit, Pelit, rpg ja larp | 2 comments\nKuva (c) Rockstar Games: http://www.rockstargames.com/reddeadredemption/videos#/?video=6421\nTämä kirjoitus sisältää juonipaljastuksia pelistä Red Dead Redemption.\nVuoden, tai mahdollisesti koko vuosikymmenen kovin pelijulkaisu Red Dead Redemption 2 saapuu kauppoihin huomenna. Vaikka sarjan edellisestä osasta on jo kahdeksan vuotta aikaa, roihuaa sen muisto yhä vahvana peliharrastajien mielissä.\nPelin kehittäjä Rockstar tunnetaan etenkin henkeäsalpaavista pelimaailmoistaan, jotka ovat kuitenkin saaneet osakseen myös kritiikkiä. Firman lippulaivaa Grand Theft Autoa on usein syytetty, vaihtelevin perustein, esimerkiksi väkivallan ihannoinnista ja seksismistä. Asiaa sen kummemmin kommentoimatta sanottakoon, ettei ole mikään ihme että sarjan yliaggressiivinen ja kyyninen karikatyyrimaailma on saanut moisia tulkintoja osakseen.\nMutta mitenkäs sitten Red Dead Redemption, joka asustaa visusti omanlaisessa maailmassaan? Ihme kyllä, tämä Villin lännen hiipuvaan kulta-aikaan sijoittuva eskapismi tarjoaa mielenkiintoisen näkymän perinteisiin sukupuolirooleihin ja niiden paikkaan modernissa yhteiskunnassa. En sano että tämä oli tarkoituksellista, mutta se tulkinta on helppo vetää, kun pelin keskiössä on väkivaltaisten pyssysankarien maailman väistyminen uudenlaisen ajan (ja ihmisen) tieltä.\nPelaaja saa pelissä hahmokseen John Marstonin, lainsuojattoman joka on virkavallan puolesta pakotettu jahtaamaan vanhoja jengitovereitaan perheensä hengen pelastamiseksi. Matkan varrella tämä tapaa useita erilaisia hahmoja; enemmän ja vähemmän merkittäviä, ystäviä ja vihollisia, miehiä ja naisia.\nMarston itse on auttamattomasti sotkeutunut menneisyytensä synteihin: väkivaltaan, aggressioon ja murhiin. Kautta pelin häntä muistutetaan siitä, kuinka väistämättömiä näiden tekojen seuraukset ovat. Jopa Marstonille tarjottu pelastus ei ole niin autuaallinen kuin miltä se ensi alkuun näyttää. Likainen menneisyys on jättänyt jäljen myös Marstoniin itseensä – tämä on pelaajan valinnoista riippuen joko parhaimmillaan kyyninen ja vastahakoinen hyväntekijä tai pahimmillaan murhanhimoinen rettelöitsijä.\nVanhan ajan – Villin lännen – lähestyvä kuolema tuo mielenkiintoisen kontekstin Marstonin kaltaisten miesten rooliin uuden ajan alulla. Fyysinen aggressiivisuus ja ”vahvat syövät heikot” -tyyppinen asenne ovat nimittäin seikkoja, jotka on perinteisesti yhdistetty maskuliinisiin piirteisiin. Nyt näiden aika alkaa kuitenkin olla ohitse; kehittyvä yhteiskunta ja teknologia tekevät ne tarpeettomiksi. Kansa tasa-arvoistuu, kun menestykseen ei enää pääsekään vain tarpeeksi riittoisan verenvuodatuksen kautta.\nPelin keskeiset mieshahmot ovatkin usein joko pelaajaa vastaan nousevia konnia tai muuten väkivaltaan sotkeutuneita. Näistä erityisen mielenkiintoisen lisän peliin tuovat liittovaltion agentit Edgar Ross ja Archer Fordham, jotka edustavat ”uutta” aikaa – päävälineinään silti kiristys, väkivalta ja sen uhka. Kenties nämä miehisen kanssakäymisen piirteet eivät siis olekaan katoamassa, vaan ne ainoastaan jalostetaan uuteen muotoon?\nAikana, jona mieheyden ja maskuliinisuuden uudelleenmäärittäminen aiempaa laajemmin koetaan erityisen tärkeäksi, Red Dead Redemptionin pyssysankarit ovat kuin vertauskuva menneisyyteen nojaavalle toksiselle maskuliinisuudelle, jonka aiheuttama vahinko kohdistuu ensisijaisesti heihin itseensä.\nEdes Marstonin poika Jack ei säästy isänsä väkivaltaisen auran vaikutukselta. Älykäs ja lukemisesta kiinnostunut poika vääntyy lopulta samalle polulle kuin Marston, vaikka hän olisi muissa olosuhteissa varmastikin soveltunut niihin ”sivistyneisiin” tehtäviin, joita edistyksen aikakausi tuo tullessaan.\nNäitä taustoja vasten onkin siis mielenkiintoista huomata, miten peli käsittelee keskeisiä naishahmojaan.\nKuva (c) Rockstar: http://www.rockstargames.com/reddeadredemption/videos#/?video=6421\nPelin alussa pelaajan tapaa lehmityttö Bonnien, joka kantaa haavoittuneen Marstonin perheensä karjatilalle ja hoitaa tämän haavat. Nainen – parantaja -suhde on toki varsin perinteinen, mutta Bonnie on monella muulla tavalla maailman odotuksia rikkova nainen. Tämä hoitaa isänsä karjatilaa aktiivisesti ja itsepäisesti, eikä niin asultaan kuin luonteeltaankaan taivu vanhan ajan siron naisen muottiin.\nPaikallisessa lehdessä voivotellaan ”jo” lähes kolmikymppisen Bonnien epäonnistumista saada itselleen aviomies.\nVaikka Bonnie monesti tukeutuukin Marstonin apuun, on tämä pikemminkin pelin luonteesta johtuva väistämättömyys kuin tarkoituksellista luonnehdintaa. Bonniella on omat tavoitteensa ja unelmansa, jotka eivät ole riippuvaisia Marstonin tai kenenkään muun miehen tavoitteista.\nHahmoa tahraa kenties pahimmin se, että tämä asetetaan tästä huolimatta kliseiseen ja inhottavaan juonikuvioon. Paikallinen jengi kaappaa Bonnien vaihtokaupan toivossa, joten Marstonilla ei ole muuta vaihtoehtoa kuin lähteä pelastamaan neito hädästä. Tämän hän tekeekin, juuri ennen kuin Bonnie on tukehtumassa hirteen. Vaikka asiaa ei varmistetakaan, myös seksuaalisen väkivallan uhka häilyy ikävästi tilanteen yllä.\nTietenkin täytyy kysyä, miksi kidnapattavaksi joutui juuri Bonnie? Tällä on sukupuolestaan huolimatta monta piirrettä, jotka tekevät tästä täydellisen kohteen – kuten vaikutusvaltainen isä ja se, että pelaajalla on tässä vaiheessa kaikista pelin hahmoista vahvin side juuri Bonnieen.\nToki vahingollinenkin moka on aina moka, mutta tietentahtoisesta seksismistä ei käsikirjoittajia tuskin voi syyttää.\nPelin toinen osio vie pelaajan sisällissodan riepottelemaan Meksikoon. Täällä hän törmää Luisaan – nuoreen vapaustaistelijanaiseen. Luisalla on palava vihasuhde alueen hallitsijaan Agustin Allendeen, jonka hän haluaa kaataa kaikin mahdollisin keinoin. Vastavuoroisesti Luisa ihailee ja rakastaa vapaustaistelijoiden johtajaa Abraham Reyesiä.\nReyes osoittaa kuitenkin olevansa kaikkea muuta kuin mitä Luisa kertoi. Hän on härski naistennaurattaja, jonka motivaationa toimivat enemmänkin kunnia ja raha kuin oikeus. Allenden tasoisiin väkivaltaisuuksiin hän ei sorru, mutta miehen itsekeskeisyydestä ei ole mitään epäilystä. Kaksikko onkin kuin kolikon kaksi puolta – irvikuvia historian hyvin tuntemista voimakkaista miehistä.\nNäin ollen Lusian rooli vallankumoustaistelussa tuntuu surullisen sopivalta. Hän ottaa tappavan luodin Reyesiä pelastaessaan, mutta mies ei voitonhuumassaan edes muista tämän nimeä.\nMitä tulisi siis sanoa Lusiasta? Kyllä, tämä joutuu törkeästi miesten alistamaksi ja käytetyksi, mutta on samalla selvästi näitä jalompi ihminen. Lusian intohimo ja oikeudenmukaisuuden palo ovat jotakin sellaista, johon edes päähenkilö Marston ei enää yllä.\nRosvo ja huora, prinssi ja prinsessa\nPelin loppuvaiheessa sen keskiöön nousee jälleen kerran stereotypioita rikkova naishahmo Abigail: Marstonin vaimo, tämän entinen jengitoveri ja prostituoitu. Tehtävänsä suoritettuaan Marston palaa farmilleen ja löytää perheensä sieltä hengissä ja hyvissä voimissa.\nNäin ollen Abigailin olisi helppo tulkita olevan ”linnassa oleva prinsessa”, pelaajan palkinto. Abigailin hahmo itsessään kuitenkin torjuu tämän muotin täysin: Ensitapaamisessaan hän läimäisee ja kiroaa Marstonia, tivaten missä tämä on ollut. Abigail on anteeksiantamattoman kipakka, äkkipikainen ja rääväsuinen nainen, joka asettuu perhedynamiikassa kenties jopa Marstonin yläpuolelle. Kaksikon rakkaus toisiaan kohtaan on kuitenkin kiistaton.\nSiltikin Abigail joutuu perheessä tyypillisen naisen rooliin samalla kun Marston hoitaa karjaa ja tilaa. Tämä siis siitä huolimatta, että Abigail on selvästikin elänyt yhtä toiminnantäyteistä elämää kuin Marstonkin. Kun kuitenkin ottaa huomioon pelin ajanjakson ja miljöön, voidaan jakoa pitää ymmärrettävänä välttämättömyytenä perheen selviytymisen kannalta. Siinä missä Marston joutuu muuntautumaan lainsuojattomasta lehmipaimeneksi, myös Abigail joutuu oppimaan pitämään huolta talon arjesta.\nTämä kääntyminen pois väkivaltaisesta menneisyydestä onkin se, joka loppujen lopuksi pelastaa Abigailin. Kun liittovaltion sotilaat palaavat riistämään Marstonin hengen ja hyökkäävät tilalle, Abigail on vähällä tarttua itsekin aseeseen. Hän kuitenkin epäröi ja jättää aseen sikseen. Abigail onnistuu pakenemaan Jackin kanssa, kun taas Marston, läpikotaisin aseisiin ja väkivaltaan liitetty mies, saa surmansa toivottomassa tulitaistelussa.\nRed Dead Redemption on mielenkiintoinen kertomus väkivallan luonteesta ja sen vaikutuksista. Kaaoottisen ja lainsuojattoman Villin lännen kuolemaa käsittelevä peli nostaa keskiöönsä verenvuodatuksen kierteeseen juuttuneet miehet, jotka ajautuvat sen kautta tuhon tielle.\nMiespäähahmoihinsa verrattuna pelin keskeiset naishahmot nousevat poikkeuksellisen hyveellisiksi, saaden joko (pääosin) onnellisen lopun tai jalon kuoleman.\nVaikka peleihin liittyy aina tietynlainen eskapismi ja irroittelu, kuvaa Red Dead Redemption omassa keskiössään olevaa maskuliinista voimankäyttöä kuin hirttosilmukkaa, joka kietoutuu auttamatta hahmojen omien kaulojen ympärille.\nMiisa\ton 27.10.2018 at 08:47\nMahtava arvostelu ja pohdinta osuu nappiinsa. En itse ole kyseistä peliä pelannut, mutta päässyt katsomaan ja pikkuveli ihan hulluna kyseiseen peliin! Ymmärrän nyt paremmin kyseistä peliä, kiitos!\nNiko\ton 12.11.2019 at 12:50\nMoi Miisa, huomasin tämän kommentin vasta nyt kun satuin selaamaan vanhoja juttujani D: Kiitos siitä, kiva kuulla että artikkelista oli hyötyä!


heinä 3, 2018, 04.31\nUrheilukauppojen polvituet eivät oikeasti tue patellaa. On joitain "patellatukia", joissa on kuminen donitsi polven kohdalla, mutta en luottaisi niihinkään akuuttivaiheessa. Itselläni meni aikoinaan painiessa patella pois paikoiltaan. Koska minulla on kaiken kattava urheiluvakuutus, niin kävin seura...\nkesä 29, 2018, 16.07\nOlkaa hyvä. RSS-syötehän on siitä juuri paras, että sen saa toimimaan millä tahansa podcast soittimella, mitä sitten kukakin käyttää. Ehkä kannattaisi vielä tarkastella muitakin asetuksia. Kanavan nimeksi ainakin syötteen puolelle "Andyn Alapotku" (nyt on nimellä "Antti Sariola") ja kanavan nimi poi...\nkesä 29, 2018, 15.03\nkesä 29, 2018, 14.12\nOnko SoundCloudin podcastiin lisätty yhtään jaksoa? Siis RSS-syötteeseen. Tämä osoite kyllä löytää oikean kanavan, mutta se on tyhjä: http://feeds.soundcloud.com/users/soundcloud:users:320438313/sounds.rss Jaksot pitää siis erikseen lisätä podcastiin. Ei riitä, että ne lataa SoundCloudiin kuunneltav...\ntouko 26, 2018, 12.23\ntouko 24, 2018, 22.44\nMulla ei nyt ole tässä laitteita, mutta mihin nuo komennot kirjoitetaan? Johonkin soluunko vai löytyykö valikoista? Jos tämä oli tarkoitetut minulle, niin … Calc'issa: "Data" -> "Sort…" Yritin kuvata tässä valikkopolkua. BOOM Tämä tarkoittaa sitten ihan vaan yksinkertaisen vinkin erinomaista lopput...\nA-sarakkeessa on arvot B-sarakkeessa on 0 tai 1 -> Lajitellaan sarakkeet nousevasti B-sarakkeen mukaan (Calc'issa: "Data" -> "Sort…") -> BOOM Jos rivijärjestyksellä on väliä, C-sarakkeeseen lisätään rivinumero (kaksi ekaa kirjoittaen, loput hiirellä vetämällä) -> Lajitellaan kaikki kolme saraketta n...\nEnsimmäinen jakso katsottu. Sopivasti kieli poskessa tehty. Johnnyn hahmoon oli saatu paljon toimivia juttuja, Daniel oli vielä yhden vitsin juttu. Katsellaan miten edistyy. Se häiritsi, kun en tunnistanut katseltuja leffoja, näyttivät niin hyviltä. Selvästi oli otettu vaikutteita tästä kymmenen vuo...\ntouko 3, 2018, 13.08\nKävin aikoinaan viereisessä kaupungissa treeneissä, kun omasta kaupungista puuttui käytännössä opetus ja piti sitä legendaarista mustaa vyötä varten vähän uuttakin oppia. Siellä opettajan virkaa piti ammattisotilas, tällä hetkellä kai lisäksi tekniikan tohtori ja töissä Puolustusministeriössä. Sella...\nmaalis 29, 2018, 19.41\nEn ole koskaan selvittänyt, mutta SSID on helposti vaihdettavissa, pitääkö joku jossain IP kohtaista karttaa niistä? Ja kuinka ajantasainen se on jos on? SSID on käytännössä langattoman verkon näkyvä nimi, eli sen vaihto on ihan perustoimintoja. Kuinka usein jossain firmassa tai edes kotona sitä si...\nmaalis 29, 2018, 18.04\nAndroidissa on WLAN-paikannus. Google kerää tietoa GPS:llä, check-ineistä, omasta kartta-datastaan ja varmaan ainakin varmistetuista paikkahistorioista. Näistä se tekee vertailun WLAN SSID:n voimakkuudesta eri kohteissa. Näin voidaan eriyttää vierekkäiset tai päällekkäiset kohteet, jotka antavat läh...\nmaalis 19, 2018, 19.04\nJoo liikaa taas ylimääräistä aikaa… Sulais lumet, niin ei olisi vapaa-ajan ongelmia. "for any backgrounds" on tosiaan parhaimman näköinen, koska kuvat on PNG-muodossa ja niillä on aito alpha-kanava läpinäkyvyydelle. GIF'feissähän piste vain näkyy tai ei näy. "for any backgrounds"-setti on sitten sta...\nmaalis 19, 2018, 15.24\nKokeilin parilla työkalulla noiden pienentämistää, mutta kun lopulta onnistuin, niin huomasin että kuvien tausta on tosiaan valkoinen, ei läpinäkyvä. Tällä työkalulla onnistuu pienentäminen nätimmin kuin phpBB:n omalla työkalulla: https://ezgif.com/resize . Asetuksena ImageMagick + coalesce. Perus t...


Serbiassa presidentinvaalit kesäkuussa - Ulkomaat - Uutiset - MTV.fi\nSerbiassa presidentinvaalit kesäkuussa\nUlkomaat Julkaistu 04.04.2004 18:58 (Päivitetty 05.04.2004 16:08)\nSerbiassa valitaan presidenttiä 13. kesäkuuta. Vaalilainsäädäntöä on uudistettu siten, että valitsemisen pitäisi vihdoin onnistua.\nSerbiassa pidetään presidentinvaalit 13. kesäkuuta, parlamentin puhemies Predrag Markovic kertoi tänään.\nKyseessä on Serbian neljäs yritys saada maalle presidentti puolentoista vuoden aikana. Serbia on ollut ilman presidenttiä joulukuusta 2002, jolloin presidentti Milan Milutinovic luopui tehtävistään ja antautui YK:n sotarikostuomioistuimelle.\nKolme edellistä yritystä valita Milutinovicille seuraaja ovat epäonnistuneet alhaisen äänestysprosentin vuoksi. Nyt vaalilainsäädäntöä on kuitenkin muutettu siten, että presidentin valitsemisen pitäisi onnistua. Esimerkiksi vaatimus yli 50 prosentin äänestysvilkkaudesta on poistettu.\nTähän mennessä vain Boris Tadic demokraattisesta reformistipuolueesta ja Tomislav Nikolic äärikansallismielisestä Serbian radikaalipuolueesta ovat ilmoittaneet asettuvansa ehdolle kesäkuun presidentinvaaleihin.\nSlovakian vaaleissa yllätysvoittaja Ryhmä pohjoiskorealaisia loikkasi Etelä-Koreaan


Isä Mitrolle näpäytys ja papillisten toimitusten kielto - Kotimaa - Uutiset - MTV.fi\nIsä Mitrolle näpäytys ja papillisten toimitusten kielto\nJulkaistu 26.05.2009 13:27\nSuomen ortodoksisen kirkon piispainkokous on päättänyt määrätä pastori Mitro Revon toimituskieltoon hänen EU-parlamenttiehdokkuutensa ja mahdollisen parlamenttijäsenyytensä ajaksi. Piispainkokous näpäyttää päätöksessään Repoa muutenkin. Sen mukaan päätös poliittiseen toimintaan osallistumisesta on vastoin ortodoksisen kirkon kanonista perinnettä. - Papin asema edellyttää käyttäytymistä työtehtävissä ja niiden ulkopuolella aseman edellyttämällä tavalla. Ortodoksisen kirkon perinne suhtautuu yksiselitteisen kielteisesti papiston jäsenten politiikkaan osallistumiseen, piispainkokous perustelee päätöstään.\nPiispainkokous katsoo, että Revon osallistuminen poliittiseen toimintaan on häntä pappina sitovien kanonien vastaista ja että näin ollen hän ei ole työtehtäviensä ulkopuolella käyttäytynyt asemansa edellyttämällä tavalla. Poliittisen toiminnan päätyttyä Mitro Revolla on mahdollisuus anoa piispainkokoukselta hänelle asetetun toimituskiellon kumoamista.Lue myös: (MTV3) MITRO REPO: HYVEESTÄ TULI SANKTIO\nARKKIPIISPA LEO KERTOO ORTODOKSIKIRKON NÄKEMYKSEN KIISTAAN


Kiinteistön myynti osamaksulla - Minilex\nKiinteistön myynti osamaksulla\nKiinteistön kauppakirjassa voidaan tietenkin vapaasti sopia, että kiinteistön hinta maksetaan osissa. Kiinteistökauppaan ei kuitenkaan sovelleta lakia osamaksukaupasta, vaikka kiinteistön kauppahinta maksettaisiin useammassa erässä.\nKiinteistön omistusoikeus siirtyy ostajalle kaupantekohetkellä, vaikka kauppahintaa ei olisi maksettu kokonaan. Tästä voidaan kuitenkin poiketa ottamalla kauppakirjaan ehto, jonka mukaan kiinteistön omistusoikeus siirtyy ostajalle vasta, kun koko kauppahinta on maksettu. Jos tämänkaltainen ehto on kauppakirjassa, myyjä voi purkaa kaupan ja vaatia kiinteistöä takaisin hallintaansa, jos ostaja ei saa kauppahintaa suoritettua.\nKiinteistön myyjän kannalta on siis erityisen tärkeää, että hän pidättää kiinteistön omistusoikeuden itsellään, jos kauppahinta sovitaan maksettavaksi useassa erässä. Myyjä voi tietenkin myös edellyttää, että ostaja asettaa velalle riittävän vakuuden osamaksukaupassa. Jos vakuus on riittävän suuri, myyjän ei välttämättä tarvitse pidättää omistusoikeutta kiinteistöön.


Waldecgroup.com yhdistää useamman brändin - Oddy Tech\nOddy Tech > Referenssit > Waldecgroup.com – yhdistää useamman brändin\nWaldec on perustettu vuonna 1989. Yritys toimii valmistavan teollisuuden kumppanina laajalla määrälle yrityksiä.\nYrityksellä oli aikaisemmin useampi verkkosivusto, joiden erillinen ylläpitäminen oli haastavaa. Lisäksi vanhojen nettisivujen toimivuus eri päätelaitteilla on vaillinaista. Asiakas toivoi saavansa sekä waldec.com että clebaltic.com yhteen verkkopalveluun.\nEnsimmäisenä tuli päättää mihin osoitteeseen uudet nettisivut julkaistaan. Osoitteeksi valittiin Waldecgroup.com. Vanhoilla nettisivuilla oli valtava määrä sisältöä, mutta tuotteet tuotiin lähinnä esille brändeillä ja ominaisuuksilla. Uusien nettisivujen tavoite on tarjota potentiaalisille asiakkaille ratkaisuja heidän tarpeestaan lähtöisin. Tällä logiikalla halutaan palvella laajempaa ostajakuntaa, joille brändien ja valmistajien nimet eivät ole tuttuja.\nWaldecgroup.com osoitteessa on julkaistu uudet nettisivut, jotka on suunniteltu yrityksen visuaalisen ilmeen mukaisesti ja toteutettu WordPress-julkaisujärjestelmällä.\nKäy kurkkaamassa Waldec Groupin uudet nettisivut tästä.


Kartanon kruunaamaton lukija: Elämää kotiorjana ja nyrkkeilysäkkinä\nhanne 9. tammikuuta 2011 klo 11.20\nNuo elämäntarinat- kohtalot koskettavat usein syvemmälle ja jäävät muistiin..\nEhkä jotain valoa, empaattisuutta, syntyy meihin, uskon..\nja luulen että kaikki eivät edes halua kuulla toisten kaltoin kohdeltua lapsuutta, elämää..\nNiin paljon on täällä maailmassa tehtävää..\nAloittakaamme pienestä ja laajentakaamme rakkauttamme kärsiville lähimmäisillemme..\nHelena 11. tammikuuta 2011 klo 18.40\nAi sinulla on tällainenkin blogi. Kiva kun löysin.\nKehitysmaissa on niin karmaisevia ihmiskohtaloita ja lasten kohtelu niin järkyttävää, että länsimaisella suht normaaliin perheeseen syntyneellä ei pitäisi olla mitään valitettavaa. Mutta toisaalta ei voi sanoa, että jonkun ongelmat olisivat turhanpäiväisiä - se olisi ylimielistä. Tällaiset tarinat auttavat kuitenkin suhteuttamaan omia ongelmia. Ja antavat toivoa siitä, että kaikesta voi selviytyä.\nVaikka tosiasia on, että moni ei koskaan pääse olosuhteitaan karkuun. Harvassa ovat ne, jotka pystyvät kirjoittamaan tällaisia kirjoja - suurin osa ei opi edes lukemaan. Hyvä, että joidenkin ääni edes kantautuu.\nElegia 12. tammikuuta 2011 klo 7.55\nHanne, eivät haluakaan eikä tarvitsekaan. Mutta joillekin olisi ihan terveellistä lukea niistä juurikin ehkä sen empatiakyvyttömyyden takia.\nJa viittaan nyt juuri sellaisiin saarnaajiin, jotka näkevät vain kolikosta yhden pinnan.\nHelena, nice to see you here!\nKussakin maassa ja kulttuurissa on omat vaikeutensa ihan samoin kuin kullakin ihmisellä on omat ongelmansa ja niitä ei pidä pistää järjestykseen sen perusteella, mistä ihminen on kotoisin. Mikään ongelma ei ole turhanpäiväinen, jos se tuottaa kokijalleen tuskaa.\nAinahan voisi verrata eri ongelmia keskenään, mutta se on hyödytöntä.\nEn myöskään pidä ajattelumallista, jossa saarnataan, että ei sinun ongelmasi voi olla kovin suuret – jossakin maissa hei nähdään nälkää!\nTuo ei ole kannustavaa, ei ole asiallista – se on ilkeää ja kylmää.\nHalusin ainoastaan kyseenalaistaa valitsemisen. Koska se nyt vain on niin, että moni ajattelee, että kaiken voi valita ja ikään kuin valintoja olisi aina sekä hyviä ja huonoja että senkun menee ja valitsee – ja huonoista valinnoista saa syyttää itseään.\nAnonyymi 23. tammikuuta 2011 klo 11.56\nHyvin paljon ihminen on valinnut jo ennen syntymäänsä. Lienet kuullut karman laista.\nElegia 23. tammikuuta 2011 klo 13.06\nNiin, siihen uskoo ken uskoo.


Ripaus kardemummaa: Peltipurkin rosoinen ruoste\nLähettänyt Minnukka klo 18.03\nUnknown 11. elokuuta 2013 klo 18.16\nHieno tuli! Mulla on ollut myös purkkituunausta meneillään, ja teinkin siitä postauksen tänään :)\nMinnukka 12. elokuuta 2013 klo 8.17\nKiitti Marianne! :)\nIhanainen purkki sullakin tuunattuna!\nHannele Ruusukummusta 11. elokuuta 2013 klo 19.28\nMinnukka 12. elokuuta 2013 klo 8.20\nRuoste on niin kaunista, silloin kun se on oikeassa paikassa =)\nAnsku 11. elokuuta 2013 klo 19.28\nNo voi jestas miten kauniita...romu, ruoste ja rosoisuus on niiiiiin <3\nMinnukka 12. elokuuta 2013 klo 8.23\nNii just! Romu, ruoste ja rosoisuus<3 <3<3\nIhanaista maanantaita Ansku!\nKatja - Bag End 11. elokuuta 2013 klo 19.36\nTosi kiva idea ja näyttää hyvältä :-) Ruosteinen ja rosoinen o aina kaunista.\nMinnukka 12. elokuuta 2013 klo 8.25\nTää on niin helppo tuunaus ja valmistuu melkein itsekseen =)\nAurinkoista maanantaita sulle Katja <3\nAnonyymi 12. elokuuta 2013 klo 7.30\nTulipa hienot. Tosi kiva idea.\nMinnukka 12. elokuuta 2013 klo 8.27\nToivottelen sulle mukavaa maanantaita! :)\npikkunuttuja 12. elokuuta 2013 klo 10.58\nOi kun kiva idea tuo ruostutus, tosi kivat purkit ja tekstit kyljessä pisteenä iin päälle! Ihanat on nuo tikkaatkin:)\nMukavia tunnelmia viikkoosi♥\nMinnukka 12. elokuuta 2013 klo 20.22\nKiitti Hilma! :)\nNuo tikkaat on mun vaarini tekemät, joten niillä on mulle paljon tunnearvoa <3\nIhanaista viikkoa myös sulle! <3\nMarru 12. elokuuta 2013 klo 11.24\nKauniita purkkeja! :)\nKyllä kelpaa, kun nyt saadaan nauttia ihanista kynttiläilloista...♥\nMinnukka 12. elokuuta 2013 klo 20.24\nJuu, sytytellään paljon, paljon kynttilöitä ja sitte vaan nautitaan =)\nRUUTUOVEN TAKAA 13. elokuuta 2013 klo 13.32\nVoi vaude vau mitkä luomupurnukat! Teetkö sä itse sabluunat? Jos teet niin miten? Mulla on numerosabluuna, muttei aakkosina, joten jos sulla on joku helppo/simppeli ohje ottaisin ilolla vastaan:)\nMinnukka 14. elokuuta 2013 klo 8.34\nTää sabluuna on itse tehty. Mä teen ne joko piirtoheitinkalvolle tai perus kopiopaperille.\nKopiopaperi on siitä kiva, kun siihen voi leikata helpommin kaarevia muotoja - siis kirjaimet voivat olla romanttisia. Kun taas kalvoa on mukavampi työstää suorin viivoin...\nKalvoa voi käyttää monta kertaa, kun taas paperi on kertakäyttöinen.\nValmiita tekstisabluunoita on kaupoissa tosi vähän, ainaskin täällä meillä päin. Niin ja itse tehtynä saa juuri sen tekstin kun on tarvis :)\nIhanaisia tuputushetkiä sulle toivottelen! :)\nRUUTUOVEN TAKAA 14. elokuuta 2013 klo 8.36\nKiitos kultainen Minnukka ku viitseit vastata tiedonjanoiselle:)\nMinnukka 14. elokuuta 2013 klo 8.40\nToki, toki <3 Kivaahan se on, jos vaan voin olla "iloksi" =)\nKaisa 13. elokuuta 2013 klo 21.39\nMinnukka 14. elokuuta 2013 klo 8.36\nNäitä on niin kiva väsäillä...\nSisustEllen 14. elokuuta 2013 klo 20.13\nOlipa hauskasti määritelty tuo luomuruostutus:)Hyvä idea taas kerran - täältä saa aina jotain kivaa mukaansa<3\nSisustEllen 14. elokuuta 2013 klo 20.48\n..niin jäi sanomatta, että mullakin on vähän luomuruostetta uusimmassa postauksessani:D\nMinnukka 15. elokuuta 2013 klo 8.02\nKävin kurkkaamassa sun luomuruostutuksen ja niin kauniilta näytti! <3\nToivottelen sulle aurinkoista päivää SisustEllen! :)\nAnonyymi 7. helmikuuta 2014 klo 11.53\nTämä sinun blogi on aivan ihana :) kulutan aikaa lukemalla ja katselemalla näitä ihanuuksia päivästä toiseen, kun löysin tämän. Laitoitko edes suolaa tuohon luomuruosteeseen, kun on tullut noi kauniita .\nMinnukka 7. helmikuuta 2014 klo 13.05\nOi, kiitti ihanainen Ninni! :) Täällä hymyillen luen kommenttiasi!\nSiis puhdasta luomua on tuo ruoste :) Olen antanut purkit olla taivasalla, sateessa ja kosteudessa - ja hyvät ruosteet tuli. Tietysti se on myös siitä kiinni mitä ruostuttaa (siis miten ruostuvaista tuote on) ja sen mukainen on lopputulos. Ei muuta kun ruostutettavat pihalle talveks, niin eiköhän ala tapahtua...\nMukavas viikonloppua sulle toivottelen! :)


FSX Flight1 ATR probleema. - Yleinen simulaattorikeskustelu - FlightForum.fi\nFSX Flight1 ATR probleema.\nAloittanut Guest lentäjä32, Lokakuu 31, 2009\nHommasin tuon ATR:n ja heti alkuun muodostui outo ongelma. Eli kuvassa valitsin Cabin viewin ja näytti tältä.\nVähän huonohko laatu pääsi tulemaan, mutta kaipa tuosta selvää saa.\nSitten kysäisisin miten saa ne sivunäkymät, jolloin oikean ATR:n ohjaamo näkyy taustana.\nEDIT: Simuna siis FSX!\nSemmottia vaan, että oletko käyttänyt sitä konfiguraatio-ohjelmaa, missä valitaan painot, värit jne. Siellä valitaan myös lennetäänkö konetta matkustamon kanssa vai ilman. Eli aikoinaan, kun kone ilmestyi tällä ominaisuudella varmaan pyrittiin tekemään koneesta käyttökelpoinen myös heikompitehoisilla tuetokoneilla.\nJa nuo 2D-sivunäkymätkin saa valkattua sieltä samasta konfiguraatio-ohjelmasta.\nEli siis valitsen tuolta Interior välilehdestä ne High Quality, niin pitäisi Cabiini näkyä.\nInterior-välilehti? Siis sen Configuration Manager -ohjelman Aircraft Model Selection -sivulta valitaan haluttu modeli...\nLöytyy tuo Configuration manager, mutta eipä löydy Aircraft Model Selectionia. Configuration manager:kin on ihan erilainen, kuin tuolla Flight1 ATR:n sivuilla. http://atr.flight1.net/atr_preview_special.asp\nVoisikos joku ATR:n omistaja heittää kuvan minkälainen on oma Configuration Manager?\nMulla se näyttää tälläiseltä.\nJoo samanlainen mulla, mutta mistä sinä saat sen Cabin näkymään, sekä ne viewit joissa oikean ATR:n ohjaamo näkyy taustalla? Muistutan vielä, että simuna FSX.\nOnko kenelläkään F1 ATR 72 FSX-version omistajalla ilmennyt samanlaisia ongelmia?\nMulla ei ole nyt asennettuna F1 ATR kun kyllästyin FMC -bugeihin, mutta koitetaan muistella... Eikös ne ole siellä menussa kun simu on käynnissä? Paina vasen ALT ja etsi ylämenusta F1 ATR alamenu. Se oli jossain siellä oikeassa laidassa jonkin menun alamenussa. Sieltä sai muistaakseni noita "lisäosia" päälle ja pois.\nSiis saako sieltä myös niitä erilaisia paneeli viewejä? Ja onhan sinulla se FSX versio?\nOtin käyttöön sen FS9 modelin FSX:ssä niin alkoi näkymään Cabin.\nLöysin sen FSX-version Cabinin. Elikkä yläpaneelista add-ons ja sieltä Flight1 ATR-72-500 ja Show Virtual Cabin.\nNyt ilmeni sellainen ongelma, että yövalaistukset eivät näy virtual cockpitissa, mutta 2D:ssä valot tulevat esim. mittaristoon, mutta virtual cockpitissa ei. ???\nAlati täällä kysellään kaikkea mahdollista, tässäkin ratkaisu Virtual Capinin löytymiseen selvisi kun itse hiukka katsoi. Miksi useat tuntuvat olevan niin riippuvaisia tästä foorumista että eivät osaa/viitsi itse yrittää ennen kuin täällä foorumilla annetaan "lupa".\nSe on tämän nykynuorison vitsaus. Valmista odotetaan liikaa\nMitäs bugeja? En kyllä ole mitään maatakaatavaa löytänyt\nMulla lähtee lentämään ihan omiaan LNAV... Joko vetää ikuista looppia reittipisteellä tai sitten ajaa reittiä siksakkia eikä koskaan rauhoitu sille oikealle "linjalle". Koskee sekä reittiä että proseduureja. Samaa tekee ATR -foorumien mukaan monelle muullekin. Voi olla vika reittidatassakin, olen käyttänyt vanhahkoa 0808 AIRAC:ia (viimeisin ennen kuin Navigraph krediitit loppui).\nKuuleppas sain tuonkin vastauksen ihan Flight1 ATR:n supportilta, enkä olisi arvannut että sen cabinin saa kyseisestä paikasta.\nMutta Henri sinä kun käytät FSX ATR:ää, niin toimiiko sinulla esim. overhead night lightsit VC:ssä?\nKuuleppas sain tuonkin vastauksen ihan Flight1 ATR:n supportilta, enkä olisi arvannut että sen saa kyseisestä paikasta.\nYleensä juuri tuollaisiin tuotteisiin liittyvät asiat löytyvät valmistajan support foorumilta, näin olen ainakin käsittänyt että sen takia se support foorum on olemassa.\nKyllä ainakin ensimmäisenä suunnistan support foorumille etsimään ratkaisua jos on tarvetta, en jollekkin sellaiselle foorumille jolla ei ole mitn tekemistä kys. tuotteen kanssa, esim jostain Suomi24 tyyliseltä lähtisin tuskin kyselemään 8).\nYritän avata ATR 72-500 Configuration Manageria ja tulee tällainen: Input String was not in a correct format. Tietääkö kukaan mistä voisi johtua?\nFlight1:n support foorumi tosiaan olisi tämänkin kysymyksen paikka.\nJaahas, osaisiko kukaan ATR:n omistaja kertoa miksi EADIn yläkulmaan ei ilmesty LNAV tekstiä vaikka Autopilotin paneelista painan NAV?\nEHSI säätöpaneelista valittu RNV moodiksi ja CPL:n nuoli (autopilottipaneelissa) on sille puolelle mistä lennät?\nValittu on. Mutta huomasin, että EADIn näytössä ei ole sitä violettia ruksia. Voisiko se vaikuttaa asiaan?\nhttp://www.avsim.com/pages/0108/ATR72/pic_04_08.jpg (Havainnollistava kuva)


Aurinkoinen tervehdys teille kaikille lapsuuteni kotikylän asukkaat! On minun vuoroni kertoa elämänvaiheistani syntymästä nykyhetkeen. Synnyin vuonna 1960. Siskoni Mervi oli syntynyt vuotta aikaisemmin. Seuraavana vuonna minun jälkeeni syntyi vielä Jorma-veli. Äitini oli 20 vuotiaana jo kolmen lapsen äiti. Vietimme onnellisen lapsuuden Putkilahdessa Töppöspohjalla vanhempiemme Väinö ja Kirsti Kauniston kanssa.\nLapsuus- ja kouluajoilta Putkilahdessa on jäänyt monia mukavia muistoja. Töppöspohjalla oli siihen aikaan paljon samanikäisiä lapsia. Vainiolan serkut, Rimpilän sisarukset ja Järviniemen Jukka. Paljon leikimme yhdessä, hiihdimme ja pelasimme erilaisia pelejä.\nEnsimmäiselle luokalle menin Putkilahden kouluun vuonna 1967. Opettajana oli Kaisa Reina. Koulumatkan, 5 km, kuljimme pyörällä, talviaikaan hiihtäen tai kävellen. Joskus Musti-koira karkasi meidän peräämme ja kolkutteli tassullaan koulun ovea. Kaisa-opettajan avatessa oven, Musti ryntäsi luokkaan innoissaan häntä heiluen. Musti odotteli meitä uskollisesti koulun pihassa kotiin lähtöön asti. Yhden vuoden, toisen luokan, kävin Kouhinsalon koulua. Opettajana siellä oli Hellä Pienmäki. Molempia opettajiani muistelen edelleen lämmöllä, todella ammattiinsa sopivia, herttaisia ihmisiä. Koulumatkaa oli 10 km. Puolet matkasta pääsimme taksilla. Juha-serkun kanssa unohduimme toisinaan kotimatkalla leikkimään puroihin ja metsiin, matka saattoi kestää parikin tuntia. Joskus äiti käveli huolestuneena vastaan. Järvelän Tarjan kanssa meillä oli aamuisin usein treffit, Tarja tuli kotoaan jäätä pitkin järven poikki. Siitä jatkoimme yhtä matkaa kouluun.\nVuonna 1971 lähdimme Mervin kanssa yhteiskouluun Korpilahdelle. Seuraavaksi menin kauppaopistoon Jämsänkoskelle. Valmistuin merkonomiksi vuonna 1980. Siihen aikaan oli paljon merkonomeja työttöminä. En tiedä oliko hyvää tuuria vai johdatusta, mutta heti kesäkuun lopulla ruustinna Eeva Ojanen soitteli, että kirkkoherranvirastoon tarvittaisiin osa-aikaista toimistoapulaista. Kävin tutustumassa paikkaan ja aloitin työt heti heinäkuun alusta. Seuraavana kesänä sain vakituisen kanslistin paikan. Nykyään olen nimikkeellä toimistosihteeri. Kun aloitin, kirkkoherrana oli rovasti Eino Ojanen. Hän jäi pian eläkkeelle ja seuraavat kymmenisen vuotta kirkkoherrana toimi Jaakko Ripatti. Hänen lähdettyään Korpilahdelta valittiin kappalainen Timo Iskala seuraavaksi kirkkoherraksi. Tällä hetkellä virassa olevista olen kirkkoherra Iskalan jälkeen toiseksi pitkäaikaisin työntekijä, kesällä tulee täyteen jo 27 vuotta. Iskala on ollut muutaman vuoden kauemmin. Paljon on tapahtunut kehitystä siitä kun aloitin, virastossa ei ollut edes sähkökirjoituskonetta. Sormenpäät arkana hakkasin virkatodistukset ikivanhalla koneella. Tiedot etsin useita kiloja painavista kirkonkirjoista. Nykyään kirjat on mikrofilmattu ja virkatodistuksia saa suoraan tietokoneelta.\nVirpi Kouhia työpaikallaan Korpilahden srk:n kirkkoherranvirastossa tekemässä sukututkimuksia mikrolukulaitteen avulla.\nOlen viihtynyt työssäni hyvin. Paljon värikkäitä vaiheita ja useita työkavereita mahtuu tähän aikaan. Työpaikka on pysynyt kiintopisteenä vaikka asuinpaikkani on vaihtunut useampaan kertaan. Asuin pitkään Kuoreveden Hallissa, jossa miehellä oli työpaikka. Työmatka pisimmillään oli 110 km päivässä. Muutama vuosi sitten, suurten elämänmuutosten vuoksi, jouduin miettimään tulevaisuutta uudelleen. Vakavasti harkitsin jopa muuttoa Putkilahteen. Tällä hetkellä olen jo lähempänä. Asun Jämsän keskustassa.\nSiskoni perhe asuu Rantasalmella. Pyrimme tapaamaan sisarusten kesken vähintään joka kesä Putkilahdessa. Veljeni perheineen asuu Jyväskylässä. He viettävät paljon aikaa äitini luona. Heillä on myös mökki Putkilahden keskustassa. Siellä saunomme ja uimme yhdessä kesäisin.\nEhkä pitkistä koulumatkoista johtuen kävely on pysynyt rakkaana harrastuksena. Lähes 10 vuoden ajan olen kävellyt Helyn-maratonin, (42 km) keväisin. Myös tulevana helatorstaina tarkoituksena on osallistua jälleen. Se kannustaa pitämään kuntoa yllä. Viime kesänä löysin aivan uuden harrastuksen. Uskaltauduin kumppanini Jukan moottoripyörän kyytiin ja innostuin heti. Ainakin toistaiseksi olen tyytynyt istumaan kyydissä, ajamaan en vielä ole lupautunut. Tulevana kesänä on suunnitelmissa kiertää moottoripyörällä Suomea, ehkä käydä ulkomaillakin. Päijänteen ympäri olemme ajelleet jo pari kertaa. Maisema on uskomattoman kaunis. Ja matkan varrella voi poiketa päiväkahvilla vaikkapa Töppöspohjalla.


Ristiriitojen hämmentämä elämä :: Luonnon-kanssa-hippasilla\nja peilin paikka\nJos minua kohdeltaisiin samoin kuin itse kohtelen toisia, olisinko tyytyväinen? Ilostuisinko? Siinäpä onkin tuumaamista... Paljastuu se peilin paikka.\nSeurailen joskus ihaillen osallistuvia ja aktiivisia ihmisiä. Kuinka jouhevasti he juttelevat niitä näitä, osaavat kysyä juuri oikeat kysymykset ja vastaavat kysymyksiinkin juuri oikeilla sanoilla. Ihailen myös helposti lähestyttäviä, nöyriä ihmisiä, jotka tekevät asiat luontevan vaivattomasti, valittamatta turhia ja tekemättä tekemisistään sen suurempaa numeroa. Arjen sankareita ja sankarittaria.\nMinullekin tulee hetkiä jolloin tunnen palasten loksahtelevan itsestään paikoillensa ja kaikki on kovin helppoa. Helpot hetket saavat unohtamaan ne kaikki levällään tai hukassa olleet palikat, joita vasta hetki sitten keräilin hämilläni kasaan.\nHaavoja ja laastareita\nAistin herkästi asioita ja tunnelmia, joita ei silmällä aina välttämättä näe. Toisaalta en aina näe edes sitä, mikä on ihan nenäni edessä, ellen sitten törmää siihen.\nSanon pirteästi "ei sattunut ollenkaan", samalla kun mielessäni käy kaihoisasti muisto, kuinka lapsena äiti lohdutti ja paijasi kun sattui. Empatia-laastari kun auttoi aina parhaiten.\nTokaisen myös kevyen helposti: "kyllä minä pärjään" ja saatan kuitenkin kaivata apua. Vastaan "kyllä minä voin sen hoitaa" vaikka saattaa olla, että kaipaisinkin ennemmin yhdessä tekemistä.\nHöpöttelen pitkästi tarinaa jostain ja vuolaana soljuvien sanojen seassa voi olla piilossa jokin merkittävä asia, jonka haluaisin sanoa, mutten sellaisenaan uskalla.\nHiljaisuus ei toisaalta ole minulle uhka tai epämukavaa, se kun jättää miellyttävää tilaa käsitellä kuulemaansa tai näkemäänsä mielessään. Salliva ja lempeä hiljaisuus voi joskus olla parempi, kuin tyhjää tapailevat sanat.\nJoskus olen nauranut jälkeenpäin ääneen jotain omaa kommellustani, vaikka itse kommelluksen aikana on saattanut itku olla lähempänä. Asiat hoituvat aina lopulta, silloin hätä ja ahdinko muuttuu helpotukseksi. Suojaava, turvallinen välimatka tapahtuneeseen saa katseen avartumaan ja tunne epätoivosta viilenee...epäonnistuminen muuttuu opetukseksi.\nMuistan asioita, jotka luulin unohtaneeni ja unohdan asioita, joita kuvittelin aina, etten voisi koskaan unohtaa. Unohtaminen toimii ylivuotosuojana, suojelee kuormittumiselta ja auttaa ehkä pääsemään taas eteenpäin. Mitään tärkeää tai merkittävää en lopullisesti kuitenkaan unohda.\nArvostan yksinkertaisia asioita, joissa raha ei vaihda omistajaa. Vaan osaanko itse vastaanottaa kohteliaisuuksia tai palveluksia niin, etten nollaa pyyteettömän antajan arvokasta lahjaa, tarjoamalla heti vastinetta?\nOn varmasti palkitsevinta saada kokea se ilo, jota avun tarjoaminen tuo, niin antajalleen kuin saajalleenkin.\nOntuva, erehtyvä, hämmentävä tämä elämä.


Reckitt Benckiser (Scandinavia) A/S (Reckitt Benckiser) sitoutuu suojaamaan web-sivustoillaan käyvien tai interaktiivisiin mainoksiin vastaavien henkilöiden yksityisyyttä. Näissäsuojaperiaatteissa tehdään selkoa niistä tiedoista, joita Reckitt Benckiser kerää, ja siitä, miten niitä tietoja käytetään. Suojaperiaatteissa on myös neuvoja siitä, mitä pitää tehdä, jos et halua,että henkilötietojasi kerätään tai annetaan toisille, kun käyt Reckitt Benckiser-sivustolla tai vastaat mainokseemme.\nPidätämme oikeuden muuttaa henkilötietojen suojaperiaatteita. Siksi sinun on paras ajoittain käydä tällä sivulla varmistaaksesi sen, että olet lukenut ja hyväksynyt viimeisimmäthenkilötietoja koskevat suojaperiaatteemme.\nAntaessasi meille tietoja, joista sinut voidaan tunnistaa, kysymme sinulta, haluatko vastaanottaa meiltä lisäviestejä, kuten uutiskirjeitä, sähköposti- tai muita viestejä. Tällaisten viestienvastaanoton voi peruuttaa, jos niitä ei halua.\nReckitt Benckiserillä ei ole tarkoitus kerätä tunnistettavissa olevia henkilötietoja (nimi, osoite, puh.nro, tai sähköpostiosoite) alle 15-vuotiailta henkilöiltä. Mikäli jotakin sellaista tarvittaisiinmainoksissamme ja sivustollamme, Reckitt Benckiser antaisi lapsille ohjeet, miten tällaisia tietoja annetaan. Jos lapsi on antanut meille tietoja, joista hänet voidaan tunnistaa, voivat vanhemmat tai lapsen holhooja - halutessaan meidän poistavan sellaiset tiedot rekisteristämme - ilmoittaa meille sähköpostiosoitteen Yhteydenotto-sivujemme kautta .


Hiilineutraalisuus voidaan saavuttaa\nHiilineutraalius ja Woodly\nHiilineutraalius tarkoittaa tilannetta, jossa hiilidioksidipäästöjä tuotetaan korkeintaan sen verran, että ne voidaan sitoa ilmakehästä hiilinieluihin. Maailman tärkeimmät hiilinielut ovat metsät ja valtameret. Jotta saavuttaisimme globaalin hiilineutraaliuden, kaikki maailman kasvihuonepäästöt olisi kyettävä ottamaan talteen. Hiilineutraaliuden tavoittelussa luonnonvarojen kestävä käyttö on hyvin keskeisessä asemassa. Woodlyn pääraaka-aine, puupohjainen sellu, onkin peräisin sertifioiduista havumetsistä, joita hoidetaan kansainvälisten ekologisten ja eettisten standardien mukaisesti. Sen lisäksi, että Woodly on kierrätettävä, se on siis myös täysin hiilineutraali. Hiilineutraalius tarkoittaa, että Woodlyn hiilijalanjälki on nolla – sen valmistaminen ei siis synnytä lainkaan ilmastopäästöjä ja Woodly jo itsessään sitoo itseensä hiilidioksidia.\nOthex ja Woodly yhdessä kohti hiilineutraaliutta\nPohjoismaiden johtava kestävien kodin käyttötavaroiden valmistaja Orthex tuo ensimmäisenä yrityksenä markkinoille kestokäyttöiset tuotteet, joiden valmistusmateriaalina on käytetty selluloosapohjaista Woodly-puumuovia. Woodlyssa Orthexin toimitusjohtaja Alexander Rosenlew pitää erityisen kiinnostavana sitä, että Woodly-puumuovi on läpinäkyvää, vaikka onkin biopohjaista. Woodly-puumuovista valmistetut tuotteet lanseerataan vuoden 2021 aikana. Orthex tavoitteleekin hiilineutraaliutta jo vuoden 2021 aikana, kun Woodly-puumuovista valmistetut tuotteet tulevat myyntiin Orthex Groupin verkkokaupassa sekä valituissa vähittäiskaupoissa. Lue tiedotteestamme lisää Orthexin ja Woodlyn yhteistyöstä.\nKiilto alansa ympäristöjohtajaksi yhteistyössä Woodlyn kanssa\nRakennusalan tuotteita, teollisuusliimoja ja ammattihygieniatuotteita valmistava Kiilto on asettanut tavoitteekseen saavuttaa hiilineutraalius vuoteen 2028 mennessä. Ympäristöasiat ovat aina olleet Kiillolle tärkeitä ja Kiilto onkin alallaan edelläkävijä vastuullisuudessa. Vuodesta 2019 yhteistyötä Woodlyn kanssa tehneen Kiillon pyrkimyksenä on, että jo vuoteen 2025 mennessä 70% sen pakkauksista on uudelleenkäytettäviä, kierrätysmateriaalia tai uusiutuvia materiaaleja. Kiillon ja Woodlyn yhteinen tavoite on saada ensimmäinen kehitystyön tuloksena syntynyt tuotepakkaus kuluttajien saataville vuoden 2021 loppuun mennessä. Lue tiedotteestamme lisää Kiillon ja Woodlyn yhteistyöstä.\nVihreäkeiju tuo Woodly-materiaalit elintarvikekäyttöön\nVihreäkeiju-tuotemerkillä salaatteja ja yrttejä tuottava Kyröntarhat Oy tuo ensimmäisenä ruoantuottajana Woodly-materiaaliin pakatut yrtit kuluttajien saataville K-ruokakaupoissa. Yrtit ovat saatavilla valituissa K-ryhmän ruokakaupoissa Turun alueella 3.2.2021 alkaen. Kuluttajat tunnistavat uudet pakkaukset niistä löytyvästä Woodly-logosta. ”Saatuamme kuulla pakkaustoimittajaltamme, että saatavilla on näin hieno kotimainen innovaatio, olimme heti innokkaita testaamaan materiaalia tuotteissamme. On hienoa tuoda kuluttajien arkipäivään pakkaus, jonka avulla säästetään ympäristöä ja tehostetaan kiertotaloutta,” Kyröntarhat Oy:n toimitusjohtaja Tomi Levonen sanoo. Lue lisää Vihreäkeijun ja Woodlyn yhteistyöstä tiedotteestamme.\nWipak tuotekehitysyhteistyössä Woodlyn kanssa\nYhteistyösopimuksen solmineet Wipak ja Woodly kehittävät yhdessä hiilineutraalien muovikalvopakkausten tuotesarjaa. Elintarvike- ja lääkepakkauksia sekä lääketieteellisiä laitteita valmistavan Wipakin tavoite on saavuttaa hiilineutraalius vuoteen 2025 mennessä. Woodlyn kehittämällä puumuovilla voidaan korvata perinteistä fossiilista muovia erilaisissa päivittäistavaroiden pakkauksissa, esimerkkeinä polyeteeni, polypropeeni ja PET-muovi. Lue lisää Woodlyn ja Wipakin yhteistyöstä tiedotteestamme.\nTervetuloa tutustumaan myös tuleviin blogikirjoituksiimme:\nHiilidioksidi on kaasu, joka sitoo auringon lämpöä itseensä. Hiilidioksidin lisääntyminen maapallon ilmakehässä nostaa tästä syystä maapallon lämpötilaa, aiheuttaen ilmaston lämpenemistä. Hiilinielu tarkoittaa prosessia, toimintoa tai mekanismia, joka sitoo itseensä hiilidioksidia. Maailman suurimmat hiilinielut ovat metsät ja valtameret. Lue lisää hiilinieluista tulevasta blogikirjoituksestamme Hiilinielu – mitä se tarkoittaa?\nHiilidioksidipäästöt tarkoittavat päästöjä, joita syntyy, kun hiiltä sisältävä aine hajoaa tai sitä poltetaan. Hiilidioksidipäästöt syntyvät siis esimerkiksi fossiilisten polttoaineiden käytöstä ja ne lisääntyvät, mitä enemmän fossiilisia polttoaineita käytetään. Myös esimerkiksi maatalous tuottaa hiilidioksidipäästöjä. Ellei päästöjä vähennetä, niiden seurauksena on ilmaston lämpeneminen eli ilmastonmuutos. Lue lisää aiheesta tulevasta blogikirjoituksestamme Hiilidioksidipäästöt ja niiden määrä ovat suorassa suhteessa siihen, miten elämme.\nHelsingin kaupunkistrategian mukaan Helsingin tulee olla hiilineutraali vuoteen 2035 mennessä. Kasvihuonepäästöjä Helsinki aikoo vähentää 60% vuoteen 2030 mennessä. Hiilineutraali Helsinki 2035 -toimenpideohjelma hyväksyttiin vuonna 2018. Helsinki onkin rakentanut ilmastoasioissa yhteistyötä sekä kaupungin sisällä että sidosryhmiensä kanssa. Helsingin ilmastovahti -palvelun avulla kuka tahansa voi seurata, miten kaupunki etenee ilmastotavoitteissa ja -toimenpiteissä. Lue lisää aiheesta tulevasta blogikirjoituksestamme Hiilineutraali Helsinki 2035 -toimenpideohjelma.\nSanna Marinin hallitusohjelman tavoitteena on, että Suomi on hiilineutraali vuoteen 2035 mennessä. Lisäksi hallitusohjelma pyrkii siihen, että Suomi on ensimmäinen fossiilivapaa hyvinvointiyhteiskunta. Tavoitteeseen aiotaan päästä useilla keinoilla. Näihin kuuluvat esimerkiksi uudet ilmastopoliittiset päätökset, luonnonsuojelulainsäädännön uudistaminen, ilmastoystävällinen ruokapolitiikka, luonnonvarojen kestävä käyttö sekä kiertotalous ja sen edistäminen. Sähkön – ja lämmöntuotanto pyritään saamaan lähes päästöttömäksi vuoden 2030-luvun loppuun mennessä ja rakentamisen hiilijalanjälki halutaan saada pienemmäksi. Lue lisää tulevasta blogikirjoituksestamme Hiilineutraali Suomi.


Vastaanottokeskuksesta ensimmäiseen omaan kotiin Suomessa | Sininauhasäätiö\nVastaanottokeskuksesta ensimmäiseen omaan kotiin Suomessa\nSininauhasäätiön maahanmuuttotyön Tuki ja tavoittaminen -hanke tuo vuokralaisia ja vuokranantajia yhteen, jotta yhä useampi maahanmuuttaja pääsisi asumaan omaan kotiin ja jotta asuminen käynnistyisi hyvin. Kamerunista kotoisin oleva Thomas pääsi muuttamaan ensimmäiseen omaan asuntoonsa Sininauhasäätiön avustuksella.\nKeravalla tihuuttaa. Kaivinkone tasoittelee perustustyömaan reunoja ja rakennusmiehet kirkkaissa asuissaan purkavat tavaroita rekan peräosasta. Uusia taloja nousee vastavalmistuneiden viereen. Puuskainen tuuli ja vilun tunne katoavat hetkessä, kun yhden uuden talon alaovi aukeaa ja Sininauhasäätiön maahanmuuttajatyön asiakas Thomas huikkaa meidät tervetulleiksi peremmälle.\nThomas on saanut avaimet vain paria päivää aiemmin, mutta ei ole vielä voinut asettua taloksi, sillä asunto on typötyhjä. Vastaanottokeskuksesta mukaan lähti vain repullinen vaatteita ja hammasharja.\nTänään vapaaehtoisten avustuksella asunnon lattialle on tiensä löytänyt lahjoitustavaraa: leveä matto, ruokapöytä ja pussilakana tyynyineen. Patja nojaa seinää vasten. Seuraavalle päivälle on sovittu käynti lahjoitustavaravarastolle, josta voisi saada mukaansa esimerkiksi astioita.\n”Tänään voin ehkä jo jäädä tänne yöksi”, Thomas miettii.\nSininauhasäätiön työntekijä Satu Nieminen käy asiakkaiden kanssa läpi suomalaisia asumisen tapoja, kuten vaikkapa roskien lajitteluun ja järjestyssääntöihin liittyviä asioita.\nSininauhasäätiö tukena arjen onnistumisessa\nSininauhasäätiön Tuki ja tavoittaminen -hankkeen työntekijä Satu Nieminen ja vapaaehtoistyön koordinaattori Soile Bar-Yosef tuovat tullessaan tuliaisia. Muutamat yritykset ovat lähteneet mukaan auttamaan tyhjiin koteihin muuttajia ja heidän tuotteensa, kuten pesuaineet, vessapaperit, jätesäkit, sammutuspeitteet ja tiskiharjat löytävät paikan nyt myös Thomasin keittiökaapista. Annetut tavarat toimivat myös hyvänä aasinsiltana johdattamaan keskustelun suomalaisiin asumisen tapoihin.\n”Tiedätkö mikä tämä on?”, Satu kyselee ja näyttää sammutuspeitettä.\n”En tiedä, näyttää kankaalta”, Thomas aprikoi ja hymyilee.\n”Tällä voi sammuttaa pienen palon, jos esimerkiksi jotain syttyy liedellä”, Satu selostaa ja kertoo, miten pienet palot voi tarvittaessa sammuttaa.\nPesuaineet käydään rauhassa läpi ja mietitään, mikä aine sopii mihinkin. Sitten avataan talokirja ja katsotaan tärkeimmät numerot. Isännöitsijän ja huoltoyhtiön numerot löytyvät nopeasti sekä käyttöohjeet lieteen ja jääkaappiin. Thomasille suurin osa suomalaisista asumisen tavoista ovat tulleet tutuksi jo puolen vuoden asumisen jälkeen ja muutkin asiat ovat hänestä täysin loogisia.\n“Tosin minun mielestä iltarauha alkaa jo noin seitsemältä”, Thomas vertailee tottumuksia. “Siellä, mistä olen kotoisin, noin klo 19 alkaa olla jo ihan pimeää ja siitä eteenpäin aletaan rauhoittumaan yötä kohden.”\nSatu työskentelee Sininauhasäätiön maahanmuuttajatyön Tuki ja tavoittaminen -hankkeessa. Sadun tehtävänä on auttaa asunnonhaussa, muutossa ja asumisen alkuvaiheen asioissa niitä oleskeluluvan Suomesta saaneita henkilöitä, jotka asuvat vielä vastaanottokeskuksessa ja etsivät ensimmäistä kotiaan Suomessa. Sadun puhelinsoitto onkin silta monen vuokranantajan ja vuokralaisen välillä. Niin Thomasinkin tapauksessa.\n”Olin laittanut asunnosta ilmoituksen normaaliin tapaan Oikotielle. Sitten Satu soitti ja kertoi tästä Thomasista, joka olisi asuntoa vailla”, kertoo Aksel, Thomasin vuokranantaja.\n”Sovimme normaaliin tapaan tapaamisen asunnolle ja siinä juttelimme Thomasin kanssa käytännön asioita ja totesin, että hän vaikutti oikein hyvältä vuokralaiselta ja niin teimmekin saman tien vuokrasopimuksen. ”\n”Se oli hyvä uutinen minulle”, Thomas muistelee hymyillen. Thomas on ollut Suomessa kuusi kuukautta ja asunut koko ajan vastaanottokeskuksissa. Asunnon järjestyminen on ollut iso asia.\nLämmin kiitos mukana oleville yrityksille: Puhtoshop (tiskirättejä), Serla ja Lambi (WC- ja talouspaperit), Sinituote (tiskiharjoja, roskapusseja ja tiskirättejä), Unilever (Astianpesuaine, WC puhdistusaine, yleispuhdistusaine, pyykinpesuaine) ja Jalo Helsinki (palovaroitin)\nMaahanmuuttajan ei ole aina helppoa löytää asuntoa\nThomas aloitti pian Suomeen tulonsa jälkeen työskentelemään Sininauhasäätiössä vapaaehtoisena, toimien muun muassa tulkkina, muutto- ja kantoapuna, päivystäjänä asunnottomien päiväkeskuksessa, auttamassa messuilla ja tapahtumien järjestämisessä – ja vaikka mitä! Tehtävälista on ehtinyt kasvaa pitkäksi!\n”Halusin tehdä jotain hyödyllistä”, Thomas toteaa.\n”Ja Thomas onkin ollut yksi meidän superaktiivisista vapaaehtoistyöntekijöistä”, vapaaehtoistyön koordinaattori Soile kehaisee.\nEräänä päivänä vapaaehtoistyöntekijöiden tapaamisessa tuli puheeksi, että Thomas oli itsekin asuntoa vailla. Soile yhytti heti Thomasin Sadun puheille.\n”Thomas sanoi heti alkuun, että hän voi oikein hyvin muuttaa vaikka Keravalle. Moni haluaisi asua mahdollisimman lähellä Helsinkiä, mutta sieltä asunnon löytyminen on vaikeampaa. Keravalla on enemmän tarjontaa kohtuuhintaisista asunnoista”, Satu kertoo. ”Ja aika nopeasti tämä lopulta sitten onnistuikin.”\nAina asunnon löytyminen ei ole yhä helppoa.\n”Monilla vuokranantajalla voi olla ennakkoluuloja maahanmuuttajia kohtaan”, Satu miettii.\nThomasin vuokranantaja Akselille maahanmuuttotausta ei vaikuta vuokralaisen valinnassa suuntaan eikä toiseen.\n”Ihan samoin kriteerein arvioin kaikkia mahdollisia vuokralaisia. Se, että on suunnitelmaa tulevalle ja on aktiivinen, luotettava tyyppi, on plussaa”, Aksel pohtii. ”Esimerkiksi se, että Thomas on toiminut Sininauhasäätiön vapaaehtoisena vaikuttaa tietenkin positiivisesti mielikuvaan.”\nJärjestöjen työn vuokralaisten ja vuokranantajien välillä Aksel näkee hyödyllisenä.\n”Se on vuokranantajan näkökulmasta ehdottomasti hyödyllinen lisäseikka. Suomessa on kuitenkin paljon byrokratiaa, joka on kenelle tahansa monimutkaista, joten se, että joku auttaa paperiasioiden hoidossa tai tukee muuten asumisen alkamisessa, auttaa paljon.”\nTulevaisuudessa Thomas aikoo jatkaa vapaaehtoisena ja opetella lisää suomen kieltä. Aika paljon hän on oppinutkin jo lyhyessä ajassa.\n”Yritän puhua suomea aina ensin missä olenkin ja opetella uusia sanoja. Vapaehtoistyössä olen myös päässyt käyttämään suomea.”\nKun kieli on hallussa, häämöttää unelmissa lähihoitajan ammatti.\n”Haluaisin työskennellä vanhusten parissa”, Thomas suunnittelee.


Eufemia: syyskuuta 2007\nposted by Eufemia at 23:31 26 comments\nOlen taas kerran, olen ollut jo jonkin aikaa, siinä harmillisessa tilanteessa, etten voi kirjoittaa tänne siitä, mitä ensi sijassa luen. Lueskelen kuitenkin töiden ohessa muutakin. Lisäksi olen kiltisti monien muiden lailla hukannut viime aikoina aikaa Facebookiin, which is an Evil Postmodern Construction Relegating Life to a Video Game.\nYllä oleva sitaatti on Jane Austenin Pride and Prejudicesta. Siinä rouva Bennet tuskailee kuvitellessaan, ettei häntä (ja hänen viittä naimaiässä olevaa tytärtään) esitellä naapuriin muuttavalle varakkaalle poikamiehelle. Rouva Bennet ei voi esittäytyä miehelle itse, sillä se olisi sopimatonta; perheen jäsenistä vain herra Bennet voisi käydä esittäytymässä tulokkaalle. Esittelyt ja tutustumiset tapahtuvat Austenin kirjoissa hyvin tarkkojen sääntöjen mukaan, eikä ihmistä sovi sanoa tuttavakseen ennen kuin on esittäytynyt oikeaoppisesti tai tullut muodollisesti esitellyksi tälle. Sen jälkeen taas voi "claim an acquaintance", väittää lukeutuvansa kyseisen henkilön tuttaviin.\nFacebook tuo mieleeni Austenin kuvaamat tuttavuusmarkkinat. Muodolliset esittelyt vain puuttuvat, eli ihmisten on itse arvailtava mikä on riittävä tuttavuuden aste, jotta voi koettaa liittää jonkun ystävälistaansa. Sanan "friend" sijasta soisin Facebookin käyttävän sanaa "acquaintance", se olisi miellyttävän austenilaista.\nTunnisteet: korrektius, verkko\nposted by Eufemia at 12:01 5 comments\nposted by Eufemia at 17:48 33 comments\nTäytynee hankkia Ville Leinosen cover-albumi Hei!.\nposted by Eufemia at 00:52 6 comments\nposted by Eufemia at 20:37 13 comments\nOn August 21, 1986, a limnic eruption occurred at Lake Nyos which triggered the sudden release of about 1.6 million tonnes of CO2. The gas rushed down two nearby valleys, displacing all the air and suffocating up to 1,800 people within 20 km of the lake, mostly rural villagers, as well as 3,500 livestock. About 4,000 inhabitants fled the area, and many of these developed respiratory problems, burns, and paralysis as a result of the gases.\nOlin juuri katsomassa kuinka sisareni pakkasi muuttaakseen huomenna taas talveksi Ranskaan. Huvittelimme muun muassa kertomuksilla Wordin pelottavista automaattitoiminnoista (esimerkiksi kursorin muuttuminen mustaksi vaakasuuntaiseksi annihilaatiopalkiksi, josta en vuosiin päässyt eroon kuin uhraamalla jonkun toiminnon pudotusvalikoista) ja muovaamalla lausetta "professorisäitini harrastaa iltaisin tekstiviesteilyä Ugandaan". Sattumalta otin käteeni Suomen kuvalehden ja löysin loppusivuilla olevalta visailuhenkiseltä palstalla käsittämättömien historiallisten kysymysten ja vastausten joukosta maininnan Nyos -järvestä, joka räjähti.\nPakkohan siitä oli etsiä tietoa. Ylä olevan sitaatin lisäksi Wikipedia kertoo muun muassa, että "the normally blue waters of the lake turned a deep red after the outgassing, due to iron-rich water from the deep rising to the surface and being oxidised by the air". Hieman lisää tutkimalla voi saada selville, että räjähdysalttiiksi muuttuakseen järven täytyy olla syvä ja sen vesien liikkumattomia, vailla normaalia kiertoa, ja järven lähiseutujen täytyy olla tuliperäisiä, jotta syvät vesikerrokset hitaasti kyllästyvät hiilidioksidilla. Lopulta järvi muistuttaa limonadipulloa, joka saattaa kuohahtaa. Räjähdyksen voi käynnistää esimerkiksi maanvyörymä tai -järistys, tai jopa sade.\nHyvä on, mahdollisesti räjähdysalttiita järviä tunnetaan vain kolme. Mutta silti – järvi, joka räjähtää, muuttuu punaiseksi ja tappaa 1800 ihmistä?\nTunnisteet: luonnonilmiöt, tieto\nposted by Eufemia at 00:07 2 comments\nTyttö oli Vera, itäkarjalainen opettaja. Valtauksen jälkeen hän oli ottanut kaksi toveriaan asumaan luokseen. Heti alusta asti tunsi Hietanen jonkilaista kainoa nöyryyttä Veran seurassa, eikä hän yksin kehdannut käydäkään, vaan otti aina Vanhalan ja Rokan moraaliseksi tuekseen. Eipä silti. Vera oli tyttö, jonka edessä melkein jokainen mies olisi tuntenut itsensä hieman epävarmaksi. Ensinkin hän oli harvinaisen kaunis nainen, ja lisäksi hän käyttäytyi rauhallisesti ja ylpeästi. Puhdaspiirteiset kasvot olivat ilmeikkäät, mutta samalla lujat ja ylimykselliset. Valloittajiin hän suhtautui hyväntahtoisesti, mutta ylhäältäpäin, kenties siitä syystä että hän oli vakaumuksellinen kommunisti, mutta varmasti ennen kaikkea siksi, että hän tajusi henkisen ylemmyytensä noiden kolmen toveruksen suhteen. Silti hän usein jutteli iloisesti heidän kanssaan ja tanssi mielellään.\nTajusin vasta toissailtana, että kyllähän Linnalta löytyy yksi naishahmo, joka ainakin vaikuttaa itsensä tiedostavalta, vapautta halajavalta ja viisautta tavoittelevalta ihmiseltä. Vera vain käväisee Tuntemattoman sotilaan tarinassa, mutta koko käväisynsä ajan hän vaikuttaa vaikuttavalta. Vaikka hän Hietasen silmissä on komunisminsa osalta "propagandan uhri", Linnan kertojanääni valitseekin sanan "vakaumuksellinen" – mikä ei kuulosta lainkaan uhriudelta. Vera tuntuu harkinneen ja päättäneen itse.\nPaitsi vahva luonne, Vera on myös fyysisesti sekä kaunis että voimakas ja kykenevä:\nVera tanssi. Hän ei esiintynyt, vaan kaikesta näki, että hän tanssi vain itselleen. Koko hänen ruumiinsa eli musiikin pienimpiä vivahteita myöten ja nautti siitä jonkinlaisen hurmion vallassa. Kun tanssi loppui, hymyili hän hillitysti, aivan kuin sen aiheuttamasta sisäisestä tyydytyksestä.\nVeran hahmo on ehkä liiankin säkenöivä. Silti: Vera vaikuttaa Linnan kirjoittamalta naishahmolta, joka tiedostaa itsensä ja kykenee johdonmukaiseen ja itsenäiseen ajatteluun, ja hyvin luultavasti myös kantamaan vastuun itsestään. Epäilen edelleen, että Linna on kirjoittanut riipivimmät esimerkkinsä vääränlaisista yrityksistä rakentaa omakuvaa juuri naishahmoilleen, mutta silti, keksinpähän yhden poikkeavan hahmon.\nTunnisteet: ihmiskäsitys, kaunokirjallisuus, naiseus, omien käsitysten korjaaminen\nposted by Eufemia at 23:16 0 comments\nTyhmä nainen ei ole hauska, mutta viisas on hirvittävä ilmiö. Jos hän olisi syvällisesti viisas, voisi häntä sietää, muta kun näin ei ole koskaan laita, on hän vastenmielinen. Naisilla on ajatuksia, mutta niissä ei ole johdonmukaisuutta, ja sellaiseen härkäpäisyyteen ei mikään väite pysty. Ei ole ainoatakaan naisfilosofia, mutta tämä ei suinkaan johdu naisen sorretusta asemasta, vaan siitä, ettei naisellinen järki täytä filosofian ensimmäistä vaatimusta: johdonmukaisuutta. Naisen tulee olla vain älykäs, mutta ei muuta.\nLuen Väinö Linnan esikoisteosta Päämäärä. Lieköhän tuo kertojanäänellä julistettu kohta yksi niistä syistä miksi hän ei elinaikanaan antanut ottaa kirjasta uusia painoksia? Myöhemmin hän ei sentään tainnut äityä aivan tuollaiseen... Selvennykseksi näin alkuun: Linna on mielestäni erittäin hyvä kirjailija. Hänen kirjojensa naishahmot eivät ole uskottavia eikä ainoakaan heistä ole vapautta halajava ja viisautta tavoitteleva ihminen. Se ei kuitenkaan tee Linnasta millään muotoa huonoa kirjailijaa, ainoastaan mieskeskeisen kirjailijan.\nJa kuitenkin olen kiinnostunut Linnan naishahmoista. Esimerkiksi Päämäärän hulluksi tuleva Tuovi on todella fasinoiva tapaus. Olen kirjoittanut hänestä ennenkin. Nyt mietin Tuovia ja muutamia muita Linnan naishahmoja tuon yllä olevan sitaatin valossa. Samalla mietin Linnan ihmiskuvaa yleisemminkin.\nNiin Linnan kaunokirjallisesta tuotannosta kuin hänen esseistäänkin kuuluu toive vapaasta ihmisestä, joka kykenee ohjaamaan elämäänsä ja ottaa siitä vastuun. Tällainen ihminen ei tyydy vain turvallisesti olemaan "kunnon kansalainen", eikä hän ole sellainen miksi Linna eräässä Esseitä -kokoelman tekstissä kuvaa Lammiota ja Rokkaa, eli "tietämätön omasta olemassaolostaan". Ihanneihminen tajuaa itsensä, hänessä on hengen paloa, joka synnyttää halun ohjata elämää eikä ajautua, ja lisäksi hänellä on kyky jäsentää itsensä omassa ympäristössään, nähdä mikä on mahdollista ja mikä ei, ja pyrkiä päämääräänsä johdonmukaisesti. En muista, että Linna olisi kirjoittanut ainoatakaan naishahmoa, joka tulisi kovin lähelle tätä ihannetta. Pohjantähden Elina ehkä lähimmäs, mutta hänkin jää kauas.\nSen sijaan Linna on kirjoittanut monia karikatyyrimäisiä naishahmoja, jotka kertovat siitä, kuinka ihannetta ei saavuteta. Ensinnäkin laumoittain olemassaolostaan vain hämärästi tietoisia nöyriä fatalisteja tai näppäriä sopeutujia. Ja toiseksi, mikä on kiinnostavaa, muutaman todella kipeän itsensä jotenkin tajuavan ja sen seurauksena mielipuoleksi ajautuvan naishahmon. Ellen Salpakari tulee tietysti ensimmäisenä mieleen, mutta oikeastaan pidän Tuovia aivan yhtä kiinnostavana tapauksena.\nTuovi on yksinäinen, ruma ja köyhä tehtaantyöläinen, joka ajattelee maanisesti itseään. Hän ei pidä todellisuudesta, joten hän kuvittelee sen toisenlaiseksi. Kuvitelmissaan hän on itsenäinen ja onnellinen virkanainen. Hän säästää pienestä palkastaan rahaa ja ostaa hienon huonekalun, lepotuolin, todistaakseen, että maailma on hänen omakuvansa vaatimusten mukainen. Kuvitelma ja todellisuus eivät kuitenkaan voi olla lopulta kolaroimatta, ja törmäyksessä Tuovi menettää järkensä.\nTuovi siis kykenee hahmottamaan itsensä, hän ajattelee itseään herpaantumatta. Hän ei sopeudu eikä vaivu eläimen apaattisuuteen. Hän ei kuitenkaan kykene johdonmukaisesti tarkastelemaan itseään ja ympäristöään, käsittämään todellisia mahdollisuuksiaan tai luomaan suunnitelmaa, jonka avulla olojen parantuminen olisi mahdollista, saatika seuraamaan sellaista. Ei tietenkään, sillä Linnan kaikkitietävä kertojanäänihän julistaa johdonmukaisuuden mahdottomaksi jo Tuovin sukupuolen vuoksi.\nOlen alkanut epäillä, että Linna on kirjoittanut riipivimmät esimerkkinsä vääränlaisista yrityksistä rakentaa omakuvaa juuri naishahmoilleen. Tuovi ei kykene johdonmukaisuuteen, joten muu kuin itsetiedoton sopeutuvaisuus on hänelle onnettomuus. Hän ei kykene kantamaan vastuuta itsestään ja haaveistaan, vaan hän rakentaa omakuvan, joka vaatisi maailman muuttuvan toisenlaiseksi kuin se on – muuttuvan Tuovin tekemättä mitään, sillä hän on kyvytön luomaan suunnitelmaa maailman muuttamiseksi ja seuraamaan sitä. Maailma ei muutu. Hulluksihan se saattaa.\nTunnisteet: ihmiskäsitys, kaunokirjallisuus, naiseus\nposted by Eufemia at 22:23 8 comments


Evolver - Evolver on kumppani jatkuvaan kehitykseen.\nOngelmia digitaalisen liiketoiminnan kehittämisen kanssa?\nMeidän käsissä asiat etenevät.\nHeti ja jatkuvasti.\nEvolver on luovan, liiketoimintalähtöisen sovelluskehityksen toimisto. Autamme asiakkaitamme pitkäjänteisesti ja ketterästi saamaan tietojärjestelmistään irti parhaan mahdollisen hyödyn liiketoiminnalle.\nMeidät erottaa muista toimijoista syvä sitoutuminen asiakkaaseen yhdistettynä ensiluokkaiseen teknologiaratkaisujen toimituskykyyn ja joustavuuteen.\nYkköstiimimme sekä jatkokehittävät että ylläpitävät järjestelmiä. Tämä tuo asiakkaillemme huomattavaa lisäarvoa. Tartumme haasteisiin jotka ovat esteenä yrityksesi digitaalisen liiketoiminnan kehittämiselle, ratkaisemme ne ja synnytämme uusia mahdollisuuksia.\nTietojärjestelmät ovat valtavia investointeja. Mikään järjestelmä ei kuitenkaan ole arvontuoton automaatti. Monesti järjestelmissä on ongelmia tai ne ovat liiketoiminnan näkökulmasta merkittävästi alihyödynnettyjä. Järjestelmien hyötyjen realisointia varten tarvitaan usein jatkuvaa kehitystä ja lähes aina jatkuvia palveluja.\nEvolver tarjoaa palveluja juuri näiden ongelmien ratkaisemiseksi. Kun ykköstiimit sekä ratkaisevat, kehittävät että ylläpitävät järjestelmiä, näkyvät hyödyt järjestelmien pitkäikäisyytenä ja tuloksena viivan alla.\nOlemme hyvä erikoistunut tiimi, jolla on kyky kytkeytyä organisaatioosi ja muutoshankkeeseesi. Löydämme tavan, tai teemme sen.\nAlan kovimmat tekijät\nTiedämme millaista on hyvä arkkitehtuuri, ja millaista ei. Tuotamme aina hyvän lopputuloksen. Kestävä järjestelmäkehitys on meille ydinasia.\nOlemme ylpeitä siitä, että pystymme yhdistämään vuosikymmenen kokemuksen ja konstailemattoman can do -mentaliteetin.\nKäytämme teknologiaa harkitsevan viisaasti. Hyödynnämme mm. Javaa, Reactia ja AWS- ja Azure-pilviä.\nTilaa Evolver-uutiskirje, niin pysyt ajan tasalla tekemisistämme. Uutiset, referenssit, case-esimerkit ja muuta tähdellistä suoraan sähköpostiisi. Täytä ja lähetä.\nKiitos tilauksestasi. Evolver lähettää uutiskirjeen sähköpostiosoitteeseesi.\nKumppani jatkuvaan kehitykseen can do -asenteella ja 10 vuoden kokemuksella.\nJokainen asiakas on meille tärkeä. Uskomme tekemiseen ja oikeaan asenteeseen. Jokainen uniikki osaamisalue kuuluu asiakaslähtöiseen missioomme.\nOta mukaan asenne ja kokemus liiketoimintasi kehittämiseen.\nTarjoamme Suomen suurimmille yrityksille sopivan palvelumallin.\nMeillä on useita liiketoimintakriittisiä palveluita ylläpidossa ja jatkokehityksessä.\nDialogi kanssamme kannattaa.\nEvolverin konsultit ovat tottuneet ratkaisemaan ongelmia ja näkemään\nmahdollisuuksia. Yhdistämme kyvyn perehtyä sekä teknisiin\nyksityiskohtiin että strategiseen sisältöön. Haluatko kuulla lisää?


Mökkiloma Pirkanmaalla - Visit Tampere\nJärven ranta, sauna ja pieni lämmin tupa. Siinä pala suomalaista unelmaa. Omaa mökkiä ei tarvitse omistaa, kun vuokramökillekin pääsee rentoutumaan helposti!\nIkaalisissa päämajaansa pitävä Mökkiavain on mökkivälityksen asiantuntija Tampereen seudulla. Mökkiavaimen kautta saa kätevästi vuokrattua saunallisia mökkejä, mökkejä järvenrannassa tai metsän keskellä, sellaisia piilopaikkoja joihin pääsee julkisillakin miltei perille asti ja keitaita, joissa viihtyy koko perhe! Tai miltäpä kuulostaisi kylpyläloma oman mökin rauhassa yöpyen?\nVaraa mökkilomasi tästä\nLomakyliä Tampereen seudulla\nTampereen seudulla keskitetysti mökkejä välittää Mökkiavain ja Lomarengas ja seudulla on myös useita lomakyliä, kuten esimerkiksi Haapasaaren Lomakylä Ruovedellä, Lomakylä Solaniemi Orivedellä ja Haverin Lomakylä Ylöjärvellä. Myös monet leirintäalueet tarjoavat eritasoisia leirintä- ja lomamökkejä.\nLisää mökkejä ja leirintäalueita\nKaitajärventie 46, 34870 Ruovesi\nLomahuvilat Kurkijärven maisemissa Vilppulassa\nPerälänraitti 39, Lempäälä\nYli-Tahlon rantatie 38, 34140 Ylöjärvi\nKoskelantie 3, Parkano\nPoukantie 30, Tampere\nOpistontie 41, Ylöjärvi


Wonderworld.: Sateenkaaren pää(kö?)\nPosted by noorakaroliina at 12:43 PM\nAgaba May 5, 2015 at 1:39 PM\nVoi ei. Tylsää!!\nMieheni kanssa kun noista allergioista puhunut (lapsen oireilujen myötä) niin oikeasti lähdettiin liikkeelle siitä, mitä allergia tarkoittaa. Kysyttäessä onko Ugandassa allergioita, arvioi hän varovasti että ehkä joku ei voi syödä lihaa ... tattadaa, just.\nViime viikolla juurikin käytiin keskestelua homeesta, että onko se mahdollista ugandalaisen rakennustavan kanssa. Suomessa kun on vähän erityyppistä rakennelmaa sekä ilmastoa, vastausta en kyllä osaa antaa.\nEihän mikään astma voi olla, mikä oireilee makuultaa .. Äh, mä oon kyllä huono arvioimaan.\nnoorakaroliina May 5, 2015 at 2:35 PM\nNo vähän tän suuntaista mäkin olen ajatellut, että täällä ei ehkä olla ihan niin hysteerisiä allergioiden suhteen, joka on toisaalta ehkä hyvä asia, mutta juuri tässä tilanteessa erittäin ärsyttävää. Myös talojen rakennusmetodit & ilmasto mietityttää, varsinkin kun on nähnyt kuinka huonoon kuntoon jotkut talot on menny ihan muutamassa vuodessa. Mutta en oikein tiedä mistä tämmösiä lähtis selvittelemään, tai löytyykö edes jotakuta jolla olis vastaus näihin kysymyksiin... Astmaa on mietitty, täytyy nyt vielä käydä lääkärissä kysymässä mitä ne sanoo kun lääkkeet ei tehoo.\nAgaba May 6, 2015 at 7:46 PM\nÄh ja pöh.\nMielenkiinnosta vaan olisi kiva tietää, että onko tosiaan niin, että siellä ei ole allergioita vai niitä ei vaan diagnosoida. Luin joskus artikkelin, missä sanottiin että allergioiden määrä on kasvanut samassa suhteessa kuin asfaltin. Eli kai sellainen maassa möyriminen ja suoraan takapihalta syöminen oikeastikin vähentää allergioita paljon. Suomessa kaikki on niin pitkälle prosessoitua.\nIhan uteliaisuuttani kysyin mieheltä miten hän reagoi tähän ja mitä pohtii, että se voisi olla. Vastaukset oli nämä: Missä he asuu, onko talo kunnossa, onko siellä ötököitä? Onko siellä siivottu kunnolla? Sanoin, että uskon näin. :) Kun sitten kysyin onko Ugandassa hometta, hän sanoi että eiiiii, meillä on niin paljon aurinkoa. Ihan en kyllä tuohon teoriaan silti luota. :/.\nHmm. Onpa kinkkinen juttu.\nnoorakaroliina May 7, 2015 at 9:49 AM\nNo toi on kyllä varmaan totta, että ehkä täällä ei ole allergioita niin paljon kuin meilläpäin. Alkaa pikkuhiljaa näyttää siltä, että ehkä se on jotain astman tapaista, ensi viikolla passitan miehen taas lääkäriin, jos ne osais tehdä jotain lisätestejä.\nKiitos tuhannesti tuesta, lämmittää sydäntä! :)


Vasemmisto yritti estää maksujen korotukset lautakunnassa - VASEN KAISTA\n19.5.2018 klo 08:20\nUlla-Leena Alppi esittää vasemmistoliiton esityksen sosiaali- ja terveyspalveluiden maksukorotuksista luopumisesta kaupunginvaltuuston kokouksessa huhtikuussa. (Kuva: Saana Heinänen.)\nSosiaali- ja terveyslautakunta päätti torstaisessa kokouksessaan korottaa sosiaali- ja terveyspalveluiden asiakasmaksuja. Vasemmistoliiton valtuutettu Ulla-Leena Alppi ehdotti korotuksista luopumista. Hänen esitystään kannatti perussuomalaisten Jani Moisio. Alpin ehdotus hävisi äänin 2–10.\nLautakunnan päätös nostaa terveydenhuollon asiakasmaksut lain sallimaan enimmäismäärään. Maksujen korotukset ovat huomattavasti suurempia kuin vuosi sitten tehdyssä pormestariohjelmassa sovittiin. Tuolloin sovittiin maksujen nousevan enintään elinkustannusindeksin verran.\n– Korotukset ovat kohtuuttoman suuria ja tulevat todennäköisesti johtamaan siihen, että vähävaraiset ihmiset jättävät yhä useammin hakeutumatta lääkäriin, arvioi Ulla-Leena Alppi korotuksen vaikutuksia.\nKorotetut hinnat otetaan käyttöön kesäkuun alussa. (Kuvataulukko: Cai Melakoski.)\n– Päätös kohdistuu kipeimmin vähävaraisiin ihmisiin ja johtaa köyhyyden ja eriarvoisuuden kasvuun. Myös päätöksen talousvaikutukset ovat mitä todennäköisimmin negatiivisia, arvio Ulla-Leena Alppi päätökseen jättämässä eriävässä mielipiteessään.\nMaksukorotukset lukuunottamatta kotihoidon palvelumaksuja tulevat voimaan kesäkuun alusta. Kotihoidon maksuja korottavat maksuperusteiden muutokset otetaan käyttöön syyskuun alussa.\nIkäihmisten palveluihin maksukorotuksia ja uusia maksuja\nIkäihmisten palveluissa nousevat palvelutalojen ja lyhytaikaisen laitoshoidon vuorokausimaksut eurolla. Lyhytaikaisen palvelutalohoidon maksu nousee 26 eurosta 27 euroon ja lyhytaikaisen laitoshoidon maksu 47,90 eurosta 48,90 euroon.\nKotihoidon maksuja nostetaan kahdella prosenttiyksiköllä. Aivan uusi palvelumaksu on kotiutustiimin hoitokäyntimaksu, joka on 12 euroa käynniltä.\n– Ikäihmisten palvelumaksujen korotuksia ei voi perustella järkisyin. Uusi kotiutustiimin palvelumaksu tulee lisäämään turvatonta kotiutumisia sairaalasta ja iäkkäiden ihmisten turvattomuutta, toteaa Ulla-Leena Alppi.\nKotihoidon kuukausimaksut määräytyvät palveluja käyttävän tulojen ja palvelutarpeen mukaan. Ennen prosenttiosuuden laskua tuloista vähennetään niin sanottu suojaosa, joka on yhden hengen taloudessa 576 euroa ja kahden hengen taloudessa 1 063 euroa.\nEsimerkiksi enintään neljä tuntia kuussa hoitoa tarvitseva ikäihminen, jonka bruttotulot ovat alle tuhat euroa kuussa, maksaa entisen 11 prosentin sijaan 13 prosenttia suojaosan jälkeen jäävistä tuloistaan kotihoidon maksua. Kuukausimaksu nousee 46,97 eurosta 55,12 euroon. Korotus on 17 prosenttia. Seuraavassa maksuryhmässä, jossa bruttotulot ovat 1 000–1 499 euroa, korotus on 18 prosenttia, 18,15 euroa .\nKorotuksen vaikutukset kaikkien maksuryhmien ja palvelukäyttömäärien maksuihin on julkaistu PDF-asiakirjassa Vasemman Kaistan sivulla. Linkki asiakirjaan on jutun lopussa.\nAsiakasmaksujen nostaminen kesken toimintavuoden on hyvin poikkeuksellista. Maksukorotusten taustalla on kaupunginvaltuuston huhtikuussa hyväksymä talouden tasapainottamisohjelma, jossa kaupungin menoja leikataan 43,5 miljoonalla eurolla.\nVasemmistoliitto esitti sosiaali- ja terveydenhuollon maksujen korotusten poistamista säästölistalta. Vasemmistoliiton esitys hävisi valtuuston äänestyksessä. Vasemmistoliiton lisäksi maksukorotusten poistamista kannatti vain Vaihtoehto Tampereen yksi ja ainoa valtuutettu.\nKotihoidon maksukorotukset. (PDF)